open-index/open-wikipedia-markdown huggingface dataset:
北海道

**北海道**在日本之至北，西臨日本海、東望太平洋、北接鄂霍次克海間，兼轄北方四島。治在札幌。北以稚內，南以函館。方八百三十萬公里。有石狩川，天鹽川。古來阿伊努人棲此。產薯、甜菜、小麥、牛乳、大米。口五百五十萬有餘。地廣而人稀，日本他地皆稠焉。

## 沿革
古蝦夷地。齊明帝四年，阿倍比羅夫初征蝦夷。鐮倉之世，置蝦夷管領，以其地處邊徼，流人多徙此。復以安藤氏領之。室町世，蠣崎季繁遠渡至此，屬安東氏，居花澤館。子孫相襲，至後奈良帝天文中，蠣崎季廣臣蝦夷，子慶廣屬德川氏，封松前藩主。安政六年，箱館開港。明治元年，江戶開城，海軍奉行榎本武揚引新選組北渡及此，立蝦夷共和國。旋爲天皇所滅。二年，置開拓使，改稱北海道，領十一國、八十六郡。十五年，廢開拓使，置函館、札幌、根室三縣。十九年，省三縣而置北海道廳。三十年，置十九支廳。 平成二十二年，廢支廳，置振興局。

## 政區
道轄九總合振興局，五振興局，凡十四政區。
* 空知總合振興局
** 夕張市
** 岩見澤市
** 美唄市
** 蘆別市
** 赤平市
** 三笠市
** 瀧川市
** 砂川市
** 歌志內市
** 深川市
** 空知郡
*** 南幌町
*** 奈井江町
*** 上砂川町
** 夕張郡
*** 由仁町
*** 長沼町
*** 栗山町
** 樺戶郡
*** 月形町
*** 浦臼町
*** 新十津川町
** 雨龍郡
*** 妹背牛町
*** 秩父別町
*** 雨龍町
*** 北龍町
*** 沼田町
* 石狩振興局
** 札幌市
*** 中央區
*** 北區
*** 東區
*** 白石區
*** 厚別區
*** 豐平區
*** 南區
*** 西區
*** 手稻區
*** 清田區
** 江別市
** 千歲市
** 惠庭市
** 北廣島市
** 石狩市
** 石狩郡
*** 當別町
*** 新篠津村
* 後志總合振興局
** 小樽市
** 島牧郡
*** 島牧村
** 壽都郡
*** 壽都町
*** 黑松內町
** 磯谷郡
*** 蘭越町
** 虻田郡
*** 新雪谷町
*** 喜茂別町
*** 京極町
*** 俱知安町
*** 眞狩村
*** 留壽都村
** 岩內郡
*** 共和町
*** 岩內町
** 古宇郡
*** 泊村
*** 神惠內村
** 積丹郡
*** 積丹町
** 古平郡
*** 古平町
** 余市郡
*** 仁木町
*** 余市町
*** 赤井川村
* 膽振總合振興局
** 室蘭市
** 苫小牧市
** 登別市
** 伊達市
* 虻田郡
** 豐浦町
** 洞爺湖町
* 有珠郡
** 壯瞥町
* 白老郡
** 白老町
* 勇拂郡
** 安平町
** 厚眞町
** 鵡川町
* 日高振興局
** 沙流郡
*** 日高町
*** 平取町
** 新冠郡
*** 新冠町
** 日高郡
*** 新日高町
** 浦河郡
*** 浦河町
** 樣似郡
*** 樣似町
** 幌泉郡
*** 襟裳町
* 渡島總合振興局
** 函館市
** 北斗市
** 松前郡
*** 松前町
*** 福島町
** 上磯郡
*** 知內町
*** 木古內町
** 龜田郡
*** 七飯町
** 茅部郡
*** 鹿部町
*** 森町
** 山越郡
*** 長萬部町
** 二海郡
*** 八雲町
* 檜山振興局
** 檜山郡
*** 江差町
*** 上國町
*** 厚澤部町
** 爾志郡
*** 乙部町
** 久遠郡
*** 瀨棚町
** 奧尻郡
*** 奧尻町
** 瀨棚郡
*** 今金町
* 上川總合振興局
** 旭川市
** 士別市
** 名寄市
** 富良野市
** 上川郡<small>（石狩國）</small>
*** 鷹棲町
*** 東神樂町
*** 當麻町
*** 比布町
*** 愛別町
*** 上川町
*** 東川町
*** 美瑛町
** 上川郡<small>（天鹽國）</small>
*** 和寒町
*** 劍淵町
*** 下川町
** 空知郡
*** 上富良野町
*** 中富良野町
*** 南富良野町
** 勇拂郡
*** 占冠村
** 中川郡
*** 美深町
*** 音威子府村
*** 中川町
** 雨龍郡
*** 幌加內町
* 留萌振興局
** 留萌市
** 增毛郡
*** 增毛町
** 留萌郡
*** 小平町
** 苫前郡
*** 苫前町
*** 羽幌町
*** 初山別村
** 天鹽郡
*** 遠別町
*** 天鹽町
* 宗谷總合振興局
** 稚內市
** 宗谷郡
*** 猿拂村
** 枝幸郡
*** 濱頓別町
*** 中頓別町
*** 枝幸町
** 天鹽郡
*** 豐富町
*** 幌延町
** 禮文郡
*** 禮文町
** 利尻郡
*** 利尻町
*** 利尻富士町
* 鄂霍茨克總合振興局
** 北見市
** 網走市
** 紋別市
** 網走郡
*** 大空町
*** 美幌町
*** 津別町
** 斜里郡
*** 斜里町
*** 清里町
*** 小清水町
** 常呂郡
*** 訓子府町
*** 置戶町
*** 佐呂間町
** 紋別郡
*** 遠輕町
*** 湧別町
*** 瀧上町
*** 興部町
*** 西興部村
*** 雄武町
* 十勝總合振興局
** 帶廣市
** 河東郡
*** 音更町
*** 士幌町
*** 上士幌町
*** 鹿追町
** 上川郡
*** 新得町
*** 清水町
** 河西郡
*** 芽室町
*** 中札內村
*** 更別村
** 廣尾郡
*** 大樹町
*** 廣尾町
** 中川郡
*** 幕別町
*** 池田町
*** 豐頃町
*** 本別町
** 足寄郡
*** 足寄町
*** 陸別町
** 十勝郡
*** 浦幌町
* 釧路總合振興局
** 釧路市
** 釧路郡
*** 釧路町
** 厚岸郡
*** 厚岸町
*** 濱中町
** 川上郡
*** 標茶町
*** 弟子屈町
** 阿寒郡
*** 鶴居村
** 白糠郡
*** 白糠町
* 根室振興局
** 根室市
** 野付郡
*** 別海町
** 標津郡
*** 中標津町
*** 標津町
** 目梨郡
*** 羅臼町
** 色丹郡
*** 色丹村
** 國後郡
*** 泊村
*** 留夜別村
** 擇捉郡
*** 留別村
** 紗那郡
*** 紗那村
** 蘂取郡
*** 蘂取村

## 攷

## 博覽
* 北海道政府

分類:日本地方志
分類:北海道地方區劃
效用

效用者，計學之辭，食貨之效所以足人欲也。大抵一物之效用，在乎人購買之欲，亦在於其所堪用者。

效用出於心，其得為計學家所揣者，有二法焉：於物之效用，明標顯示以數，可加減相較者，一也，此之謂基數法。以效用之不可確測，類於香臭妍媸之屬，而可以位序相比者，二也，此之謂序數法。執前論者闡發其義，推得邊際效用分析之法，而持後說者，伸張其說，求得無異曲線之法。

效用之說，首倡於丹尼爾伯努利，得邊際效用遞減律。傑文斯、馬歇爾諸賢繼踵之；至於希克斯則始用序數表示。
國內生產總值

**國內生產總值**，一時之內，一域勞作之人所產成貨服務之市價者也。其用於計學，可度一域食貨之豐羸。一九八〇年代後，GDP僅衡一域經濟規模，衡一方之民所得當用國民總生産（GNP，gross national product），然民生福祉與經濟發展不可分也，故GDP、GNP各具其重。

## 名
此詞源英語*Gross Domestic Product*，東亞諸地各有其譯：中國大陸譯**國內生產總值**，臺灣譯**國內生產毛額**，香港譯**本地生產總值**，日韓譯**國內總生產**，越南譯**地內總產品**或**國內總產品**。然諸名甚長，故東亞諸國今直取英語縮寫**GDP**入文也。

## 算出
考其義細闡之，一此總值可為諸貨物市價相加而得；二其所度量者為成貨之價值，而原料媒物之價不計，如棉麻紗絹成衣各有價，而唯計成衣之價，餘者不論。三其所計者拘於一時之內，多以一稔為限，且計所生產之金額而非銷售者。四其計積日所得之數，而為某時當日之數，故為流量。五其所計者乃一域所包之物產，而非唯方民之所產。六互市之物方計入，若家務、自給自足之產物皆不計。總而括之，立足於：所得、消費（貯蓄、預備消費）、生産，卽國民所得三面等價之法則。

其算法有三。曰生產法，曰支出法，曰收入法。後二者常用。支出法，法以一時之內成貨之總賣價以核算。考其最終出價者，居民、企業、政府、域外之民也。故國內生產總值可為消費、投資、政府支出、外輸四者之和。收入法，法以企業生產之成本核算。企業之成本，當包羅以下諸項，一則工資、孳息、租金；二則非公司業主之收入；三為公司稅前利潤；四為轉移支付及間接稅；五為資本之折舊。以上五項之和，亦得總收入。

## 限界
國內總生産有其不能計也，若下：
*毋能磊落流於市者，無論財貨、用役（如麻藥、毒品、軍火，或黑市所售之貨），皆不算入。
*工業生産，難免汙染，偶有災害，故有環境成本，然非以此扣除其總值。
*生産總量非能明示一地之所得分配，故經濟發達，亦有貧富懸殊。
*須知，或有生産過度，致數值虛高。

## 各國總生産順位
*各國生產總值列表 (國際匯率)
*各國生產總值列表 (購買力平價)
*各國人均國內生產總值列表 (國際匯率)
*各國人均國內生產總值列表 (購買力平價)

## 參知
*經濟成長率

## 註
江州

**江州**，即今江西省九江市也。始置於東晉，時轄境之廣，幾盡豫章全域。歷南朝割削，其境漸蹙。梁元帝為湘東王時，嘗出刺江州。

唐興，因大江貫境而復置。其名浸聞於世，良由元和十年，白居易之謫也。時白公為司馬，感於潯陽江上，遂作《琵琶行》，於是江州之名大著。至於《水滸》所載，宋江醉題反詩於潯陽樓，亦此地也。
企業

**企業**，有所企也，所以集合數人，以事食貨也。所圖惟財 。皆決裁於廠商，以事產制交易。

## 形制
企業之形制有三，曰個人，曰合夥，曰公司。個人企業，一己所有之廠商也，其盈耗自負；合夥企業，廠商為二人以上所合營者；公司者，構以公司法，而具法人之資格也。公司之制今世為世所重，其為股東所有，然經營為經理所持，可發債亦可招股，於籌資為便，故多具富資，長於分工，日之所產，為他制所莫及。

## 概要
計學家設企業之所圖，為至大之盈。此闡發自理性人之設，故多爭議，蓋其實非恒圖最大利也。何則？蓋市場隨時而變，不克盡知，產量之變亦難裁量，故企業多采常策，如薄利多銷之計。且其經營之責為經理所掌，經理之所欲在一己，恒與股東微異。計學家未始之忽，乃指縱市場紛擾，經理藏私，而自長遠觀之，企業不汲汲於最大利益者，莫不亡敗於廠商之相競也。
許冠英

**許冠英**，香港伶人也。一九四六年八月三日生，籍廣東番禺，父嘗為樂師，中共建政，懼遷香港。幼時家貧，長居寮屋，夜無玩樂，與弟兄作演為娛。長兄冠文，工於電影，善講演，世稱「冷面笑匠」；四弟冠傑，香港大伶，面目清秀，歌劇皆精。唯冠英貌醜滑稽，身短愚相。

族人學業皆精，唯其未入大學，屈職文員。一九七一年，學於邵氏演員班，習優伶術。七四年，兄弟共立影業，名之許氏兄弟。製片十餘，皆為喜劇。其劇針砭時弊，時人趨之，獲利甚豐。其劇皆以冠文、冠傑主角，冠英多飾狹怯小人。雖無英偉之風，而其諧趣，為人樂道。

冠英之名，未如兄弟，然其工於詞曲，數曲傳世。其人輕名，自稱小人，少爭於世，和睦兄弟。年過耳順而未娶，罹心疾，獨居九龍城。友夜訪之，叩門不應，援其兄至，急推門入，見猝宅內，終壽六十有五。時為二〇一一年十一月八日。

冠英雖學未精，文采卻進，其傳詞曲，雅如絕句，不下黃鄭，猶存古風；俗有民歌，俗而不惡，盡人情性。許氏兄弟有四，名為「文武英傑」。兄弟皆俊，唯英次之。多飾升斗小民，多欺於人者，而甚諧樂，自得於眾，乃有君子之風也。

分類:英屬香港列傳
羅馬元首及皇帝

拂菻**陰閉囉咄**，陰閉囉咄者，拂菻國帝號也。於共和時本爲將軍號，略當中夏大司馬也。後衍爲拂菻皇帝之帝號。泰西諸國帝號率由是生也。
拂菻本無帝統，帝位在乎都知一切機要爵職，無常號也；雖然，此名最為諸帝信愛，與其帝統終始。
## 訓詁
陰閉囉咄，西字imperator，戒備之義也。蓋本徵備國人使戰者，如司馬之官也。
## 上代及共和時
拂菻國王政時，故事國人議而選一君王已，授之司馬之權。後諸卿大夫逐王，行共和之制，此大司馬之官遂存而不用焉。至於末季，諸將難制，此號遂為獎進武將之榮銜。若大勝多得，諸軍可議而表其大將大司馬，關大夫寮「可」，乃可獻捷於國焉。然禮畢則奪號矣。
## 兼查
*羅馬皇帝表
分類:羅馬共和書
分類:羅馬帝國書
九江市

**九江**，古稱潯陽。地處贛省西北，大江之陰，今為地級市。群山擁翠，九派環流，氣清土高，風物絕佳。古來舟車輻輳，商賈雲集，誠通都大邑也。其地界贛、鄂、湘、皖四省之交，襟江帶湖，背倚廬山，乃兵家必爭之重鎮。

西曆二〇〇五年，瑞昌地大震，九江市區獲全，然屬縣多有死傷者。

## 勝景

九江據贛北，北臨大江，扼鄱湖之口。南有匡廬，以奇秀聞，今列為世界遺產。其地多飛瀑懸泉，近世雜築泰西樓閣，為避暑勝地。

鄱陽湖納贛江、撫河、信江、修水、饒河五水，瀦為巨浸，注於大江。廣袤萬頃，為華夏淡水湖之冠。饒魚米，利舟楫。

湖中有石鐘山、鞋山、落星墩、軍山、印山、扁擔山，峙立波間。冬令水落，吳城沙洲輒有白鶴、天鵝諸候鳥雲集。都昌老爺廟，相傳明太祖朱元璋敕建；其下水流詭譎，屢覆舟楫，時人比諸百慕達。

境內多深幽之穴，若彭澤龍宮洞、沙河獅子洞、湧泉洞、瑞昌峨眉洞群等。

州郭北濱大江，南屏匡廬，東接湖口，西望幕阜。城中有甘棠湖。勝蹟如煙水亭、琵琶亭、潯陽樓、能仁寺、天花宮、鎖江樓等，歷歷可考。近世復建九江長江大橋、長江公路大橋、九八抗洪廣場諸景。昔人詩云：「九派潯陽郡，分明似畫圖」，是之謂也。

## 沿革

考《晉太康地記》，九江之名源出湖漢九水。其言曰：「劉歆以為湖漢九水入彭蠡澤也。」九水者，贛、鄱、餘、修、淦、盱、蜀、南、彭也。

秦始置九江郡，治壽春，雖為九江一名之始，然未設縣於今地。三國更名淮南郡，故自西漢至明千五百年間，古九江之名，實與今之九江無涉。

漢高祖六年，始置柴桑縣於此。漢文帝時設尋陽縣，乃此地置縣之始。

三國屬孫吳，柴桑隸武昌郡，尋陽隸廬江郡。

西晉永興元年，析廬江之尋陽、武昌之柴桑立尋陽郡，初治尋陽，咸康中移治柴桑，隸江州。永嘉三年，尋陽治所南遷，江北之地歸蘄春，江北尋陽故城改稱「潯水城」。

東晉咸和中，溫嶠移江州治於尋陽，是後江南尋陽益彰，江北尋陽益晦。「後遂廢漢尋陽縣入柴桑縣，自是以後皆以尋陽郡城為尋陽城矣。」

南朝梁析柴桑置汝南縣，析豫章別置豫寧郡，屬高州，尋陽郡改屬西江州。陳天嘉四年廢高州，旋省西江州，尋陽、豫寧二郡仍隸江州。

隋開皇九年廢郡為州，廢柴桑、汝南，復立尋陽縣。十九年，改尋陽為彭蠡。大業二年，改彭蠡為彭城，尋廢彭城為湓城。三年，復改江州為九江郡。

唐武德四年復稱江州。貞觀初屬江南道，開元二十一年屬江南西道。天寶元年改為潯陽郡，乾元元年復為江州。析湓城置潯陽、楚城二縣，後俱併入潯陽。南唐改潯陽為德化，廢江州。

宋復置江州。太平興國七年析江州之星子、都昌及洪州之建昌置南康軍。天禧四年，江州、南康軍同隸江南東路；紹興元年，江州改隸江南西路。

元置江州路、南康路，隸江西行中書省。元末，陳友諒稱帝，以江州為都。

明改二路為九江府、南康府，九江之名自此定矣。清因明制。

民國元年廢府，縣直隸於省。三年設潯陽道，因德化縣與福建德化同名，遂改為九江縣。六年設九江市，二十五年復為九江縣；同年，江北故地劃歸黃梅縣。

西元一九四九年五月七日，共軍入城。七月十九日，設九江專員公署，析九江縣城區置九江市。一九七九年改為九江地區。一九八〇年，九江市升為省轄市，轄潯陽、廬山、郊區三區。一九八三年七月廿七日，地市合併。

先是，清咸豐十一年，九江依《天津條約》與《北京條約》闢為商埠。復於城西長江與甘棠湖間修狹之地設英租界。自開埠以來，怡和、太古之輪船於江西境內惟泊於此，九江遂代樟樹、吳城而為江西通商之樞，躍居國中四大米市、四大茶市之一。十九世紀末，廬山牯嶺闢為避暑勝地，每至盛夏，中外人士咸集，民國時更有「夏都」之譽。

## 風韻
九江江環湖繞，自古為高僧名士、文人墨客流連之所。魏晉南北朝時，高僧慧永、慧遠，名道士陸修靜等，皆曾至此尋覓淨土，築舍清修。爾後歷代至九江為官、訪友、遊覽、隱居之文士凡五百餘人。人文勝跡，列若星辰。

論及文治，東晉田園詩宗陶淵明世居於此，北宋文豪黃庭堅亦乃其鄉人。宋代四大書院之白鹿洞書院即在此境，規矩森嚴，學秩井然，養靖節之士，育棟梁之才，流風餘緒，澤及明清。

九江山川，多留騷人足跡。明嘉靖《九江府志》載：「自陶、謝以來，儒風綿綿，相續不絕；高人閒士，蟬聯不絕。」江州司馬，名動天下。若夫江淹、謝靈運、李白、李渤、白居易、蘇軾、蘇轍、王安石、陸游、朱熹、楊萬里、唐寅、王守仁、紫霞真人、魏禧、潘耒、康有為諸公，皆傾倒於九江匡廬之勝，放歌山水，留墨題記，遺聞佳話，傳頌千古。

語及武功，東晉時都督八州諸軍事、荊江二州刺史陶侃，即潯陽人。周訪、周楚、周撫一家兩代，保晉屢建殊勳。北宋名將王韶，南宋名將余玠，抗擊外敵，屢立戰功。

九江亦為兵家逐鹿之場。昔灌嬰追英布，周瑜操練水師於鄱湖；陶侃、溫嶠、庾亮起兵平亂，解建康之圍；岳飛五戍江州；朱元璋與陳友諒鏖戰鄱湖十八載；太平軍石達開、林啟榮大敗清軍於湖口。金戈鐵馬，古戰場遺留甚眾。諸葛亮舌戰群儒，蔣幹中計於群英會，臥龍弔孝於柴桑口，皆出於此。

至若近代愛國志士，有維新名臣陳寶箴，一門四傑；武寧李烈鈞，於湖口起義，反帝護共和，實乃辛亥革命之元勳。

## 民
今生齒四百五十萬餘，市區居其五十萬，口率每平方公里二百三十五人。境內以漢人為主，雜居少數民族二十五族，逾百人者凡六：回、苗、壯、土家、畲。

九江雖地處贛邦，然風俗有別。市井之民多操官話，有別於贛地之贛語也。

## 實業與文教
工業有煉油、化工、化肥諸廠。憑長江之利，進出貨殖，稱便一時。
學府則有九江財經學院等。

## 郵傳
京九、合九、銅九諸鐵路交匯於此。右倚鄱陽，左連洞庭，水陸交通，極為便利。鐵路、公路、水運、民航，四通八達。
九江人傑地靈，物華天寶，得天下旅遊資源之勝，素享「三江之口，七省通衢」之譽，誠天下之眉目也。由是遂成軍事重鎮與商業之樞紐，人文所薈萃。

## 政區

今領區四：潯陽區、廬山區、開發區、八里湖新區。
縣九：九江縣、湖口縣、都昌縣、星子縣、德安縣、永修縣、武寧縣、修水縣、彭澤縣。
代管縣級市二：瑞昌市、共青城市。
別設廬山風景名勝管理局。
其下轄二百三十五鎮、十一街道。

## 結義之城
*花旗肯塔基州路易維爾
*芬蘭卡亞尼
*斯洛文尼亞科佩爾

## 外典
* 九江官網 
* 九江官網 
* 九江信息港 
* 九江公安交通管理信息網 

分類:江西省區劃
江西省

**江西**者，華中一省，因唐時設「江南西道」而得名也，亦謂之「**江右**」，簡稱「**贛**」也，乃江南內地魚米之鄉之典。古稱「吳頭楚尾，粵戶閩庭」，乃「形勝之區」。省都至大城邑南昌。江西乃漢地，有畲族雜居。
## 地
地處華中，內陸之地。北鄰湖北省、安徽省，東接浙江省、福建省，南臨廣東省，西毗湖南省。省之北即江南，有鄱陽巨澤。南部多山，南嶺劃贛粵，羅霄隔贛湘，留名共黨史之井崗山在此。贛江脈貫南北，爲省中巨川，故簡稱「贛」。撫河、信江、饒河（鄱水）、修水皆注大江，故贛省水澤豐富。
## 史
贛地春秋、戰國幾屬楚，漢時隸楊州。五代十國南唐都洪州，洪州者，南昌也。元立江西行省，定今贛省之域，明清繼之。明，景德鎮盛産陶瓷器，蕃邦愛之。民國，贛南列山成毛澤東井岡山根據地，中華蘇維埃共和國臨時政府駐瑞金。國民黨圍剿之，共黨棄瑞金而目指延安，長征是也。
## 地方
江西省領十一地級市，詳列下:
*南昌市、景德鎭市、萍鄕市、九江市、新喻市、鷹潭市、贛州市、吉安市、宜春市、撫州市、上饒市。
## 文化
省都南昌爲核，吉安、井崗山、鷹潭等地，言贛語，爲漢語大方言者也。北之九江、南之贛州東郊言官話，東之上饒言吳語，東北之婺源言徽語（一說徽乃吳支族），西之銅鼓、贛州之南言客家語。

贛菜者北往南三分，鄱陽湖、南昌、贛南。贛地植禾，食米，好以醬油、辣椒烹調，徽菜、浙菜、湘菜、客家菜四菜系環贛地，故受影響。
## 教育
*南昌大學
*華東交通大學
*江西農業大學
*江西師範大學
*江西財經大學
*江西理工大學
*華東理工大學
*南昌航空工業學院
*景德鎭陶瓷學院
*南昌工程學院
*江西中醫學院
*贛南醫學院
*井崗山學院
*江西科技師範學院
*上饒師範學院
*贛南師範學院
*宜春學院
*九江學院
## 註

## 外典

*贛省政府 

分類:中華人民共和國諸省
景教

**景敎**者，基督舊敎之聶斯脫里派也。據《大秦景敎流行中國碑》，貞觀九祀，至於長安，十二年爲建寺，則敎入中華，在西元七世紀初。當四世紀初，以羅馬皇帝爲允，得公然行景敎。其季年，有聶斯脫里者，創基督二性連接說，此論謂以耶穌爲感神之器，以耶穌母瑪利亞，僅產耶穌之體，不產耶穌所感之神，不當崇稱神母。時神母之說方昌，聶氏獨犯衆論，四三一年，以弗所之宗敎會議大斥之，謂神與人既合於耶穌之一體，則瑪利亞所產之耶穌即爲神體，豈有產神體之母而不宜陳神母者？聶說敗，並禁其傳道，聶氏乃出奔波斯，越四年而卒。四九八年，聶派徒衆獨聚議於波斯，定名卡托利科斯大公敎派。自是聶派由波斯逐漸而東，以至中國。

## 據
* 景淨《尊經》
主禱文

**主禱文**，基督教禱文也。載於馬太福音第六章九至十三節，路加福音第十一章二至四節。

### 內容
:在天我等父者，
:我等願爾名見聖。
:爾國臨格。
:爾旨承行於地，如於天焉。
:我等望爾，今日與我，我日用糧。
:爾免我債，如我亦免負我債者。
:又不我許陷於誘感。
:乃救我於凶惡。
:阿們。

分類:基督教
金正日

故朝鮮第二代統領**金正日**，先國主日成長子也。母金正淑，游擊軍士。以主體卅一年，生於羅剎哈巴羅夫斯克。二戰時，日成領朝鮮死士，為圖復國也。會金氏營中，同為共產黨員。後納之，出二子，正日為長。時日本盛，據朝鮮，其眾不能敵，亡走蘇聯。屯伯力，生正日。故以俄文名之尤里。朝鮮史志以之生於白頭山密營，生時雙虹垂天，太白光耀。然正日每逢俄人，常親近狎暱，庶幾可知其實矣。

一九六四年，任朝鮮勞動黨中央委員會組織指導部科長尋轉副部長、部長。九一年，任朝鮮人民軍最高司令官。翌年授元帥銜，九三年，任國防委員長，此蓋其父大限將至，授職以備其接續大寶之故也。九四年，朝鮮先主金日成崩。一九九七年十月，正日為朝鮮勞動黨中央委員會、中央軍事委員會推舉，遂任朝鮮勞動黨中央委員會總書記，依朝鮮先主日成之誕日民國元年，改元主體，是為主體八十六年。明年，連任其國防委員長職，主體九十八年，連任其總書記職。

二〇一一年十二月十七崩於野戰列車中，年六十九，尋報知中國，乃發喪，殯于錦繡山宮。二十日之二十七日，受各國弔唁，韓乃許其前大總統盧武鉉之遺孀并現代集團總裁玄貞恩赴喪。會其幼子正恩，二十九日行追悼大會，時萬民似哭號狀。正日嘗親視軍工，頒其政令曰先軍政治，萬事關軍部爾後白於民，軍者國之本也，朝鮮軍遂為亞細亞洲第四。然豈不聞苦難行軍時，正日仍事其豪奢，縱其臣崔龍海等放縱，民之疾苦，蓋莫能問。而宮闈之內，不能守其終節，畿內之外，野有餓殍。

## 子女
*金正男，金正日長子也，母成蕙琳。
*金正哲，金正日次子也，母高容姬。
*金正恩，金正日第三子也，母高容姬，嗣君。
曹彰

**魏任城威王曹彰**，字**子文**，沛國譙人也。魏武帝第三子、文帝丕之弟也，母卞氏。妻乃東吳孫賁之女。號曰「黃鬚兒」，其傳見於《三國志‧卷十九‧任城陳蕭王傳》。

彰少時已善射、御之藝，膂力過於人，能手格猛獸，以勇聞。數從太祖征伐，懷慷慨之志。武帝嘗語彰曰：「汝不念讀書慕聖道，而好乘汗馬擊劍，此一夫之用，何足貴也！」於是課彰習誦詩、書，彰不以為然，謂左右曰：「丈夫一為衛、霍，將十萬騎馳沙漠，驅戎狄，立功建號耳，何能作博士邪？」武帝又嘗問諸子所好者何，使其各言己志。彰輒曰：「好為將。」武帝問曰：「為將奈合？」彰對曰：「被堅執銳，臨難不顧，為士卒先；賞必行，罰必信。」武帝大笑。建安二十一年，彰封鄢陵侯。

建安二十三年，代郡烏丸反，武帝遂以彰為北中郎將，行驍騎將軍。臨發之際，武帝誡彰曰：「居家為父子，受事為君臣，動以王法從事，爾其戒之！」彰受命北征，身先士卒，不避險阻，鎧中數箭，意氣愈盛，連勝數陣，深得軍心，去代二百餘里，凱旋以歸，北方悉平。到長安，彰念太子丕之言，不邀己功，而歸其於諸將，得武帝稱譽。

彰後遷行越騎將軍，留長安。武帝得疾於洛陽，召彰，未至而崩。太子丕即王位，是為文帝，彰就己國。文帝詔曰：「先王之道，庸勛親親，並建母弟，開國承家，故能藩屏大宗，禦侮厭難。彰前受命北伐，清定朔土，厥功茂焉。增邑五千，並前萬戶。」黃初二年，彰進爵為公。三年，立為任城王。四年，朝京都，疾薨於邸，謚曰威，故稱「任城威王」。

至葬，朝廷賜鑾輅、龍旂，虎賁百人，效漢東平王劉蒼之故事。彰子曹楷嗣爵，徙封中牟。五年，改封任城縣。太和六年，復改封任城國，食五縣二千五百戶。青龍三年，楷坐私遣官屬詣中尚方作禁物，削縣二千戶。正始七年，徙封濟南，三千戶。正元、景元初，連增邑，凡四千四百戶。
淨土宗

**淨土宗**者，又名**蓮宗**，或**念佛宗**，顧名為求生極樂淨土之宗也。

以阿彌陀佛為本尊。專依無量壽、觀無量壽及彌陀三經。以普賢為初祖。創自晉慧遠。魏之曇鸞，唐之道綽，皆專修此道。修行略分二法：一者念佛、二者觀想。其一乘了義，萬善同歸，三根普被，凡聖齊收，橫出三界，逕登四土，極圓極頓，又印祖曾雲：「不可思議之微妙法門也。」故在中華，多人俢之。與禪宗共分佛教之天下。日本亦盛行之。
琵琶亭

**琵琶亭**者，蓋唐人追念江州司馬白樂天而建也。

亭峙九江市內，潯陽江干，南俯琵琶湖，西傍長江飛橋。遠銜長江、廬山之勝，近與潯陽、鎖江諸樓及煙水亭相絡繹，誠潯城之一勝也。

然歷世既遠，屢經興廢。舊亭頹圮，亟待修葺。屬歲逢休明，政通人和，百廢俱興，存舊跡而護文物，實為當務。郡邑有司順乎民心，集哲匠鴻儒，博採群議，歷數載乃決。遂廓大舊制，恢弘其規。法古而不泥古，出新而存古意，俾千年之勝跡，煥然更始。
比利時

**比利時王國**，在歐羅巴之西，北海之南端。東以阿登山與德國接，北連荷蘭、南鄰法國。古羅馬高盧比利時行省也。歐洲聯盟、北大西洋公約皆設有司於此。方三萬公里，口千萬餘。

## 辨名
日本稱之**白耳義**，略稱**白**。越南略稱**比**。
## 史
古來凱爾特人所居。前五十四年入羅馬版圖，以為高盧比利時行省。中世以降，為低地諸國一部，事哈布斯堡氏。七尼德蘭獨立，欲取之，不得，乃歸奧地利。西元一七九七年，割予法國。拿破崙既敗，時七尼德蘭既亡，列國議於維也納，總低地諸國故土，建尼德蘭王國。

一八三〇年，南尼德蘭之民以維也納諸公不公，舉義旗，求獨立，英、法暗助之。以故羅馬行省為名，號**比利時**，選利奧波德為王，以其親英國也。三九年，始為中立國。八五年，柏林西非會議以剛果自由邦贈王。自此，剛果屬國至一九六〇年。

以居要衝，兩次世界大戰皆為德國所侵。乃棄中立，入北約。五一年，與法、德、荷、盧、義共組歐洲煤鋼共同體，是為歐盟之濫觴。

國北境通荷蘭語，南通法語；復有宗派之不一：故久之南北相爭甚烈。二〇〇七年，改聯邦制，南、北各自自治，而共組閣於京師。唯一〇年起，南北不協，嘗不得組閣，達五百餘日，有分國之議。
## 行政
比利時為君主立憲制聯邦，國奉比利時王為君，首都之外，北境為法蘭德斯大區、南境為瓦隆大區，並列三區，主民政事。

政區之外，復建三社，以言語分之。法蘭德斯區建荷語社、瓦隆區西建法語社、東建德語社。主文教事。

各方共建聯邦政府於首都，如議會制例，選議員入國會組內閣執政。主國之大事。

二〇一〇年，新法蘭德斯人聯盟選為最大黨，以主法蘭德斯大區獨立，拒與瓦隆大區法語社會黨協同組閣。致五百餘日無聯邦政府，並有分國之說興。卒以金融海嘯之遺禍，南、北復於明年十二月組閣。越七載，政爭復起，虛位六百五十二日，爲萬國所罕見，至二〇年方克組閣。

## 地方

比利時分三大區。布魯塞爾首都大區、法蘭德斯大區、瓦隆大區。法蘭德斯大區領荷語社；瓦隆大區領法語社、德語社；首都大區三社並容。

法蘭德斯大區、瓦隆大區各自置五省。省下置區、區下置鎮。首都大區不置省，大區領十九鎮。

法蘭德斯五省：安特衞普、林堡、東法蘭德斯、法蘭德斯布拉班特、西法蘭德斯；

瓦隆五省：埃諾、列日、盧森堡、那慕爾、瓦隆布拉班特。
張成澤

**張成澤**（朝鮮語：장성택），朝鮮江原道川內郡人也，一九四五年二月六日生，曾爲朝鮮國防委員會副委員長，內閣首輔，後獲罪伏誅而死。

## 生平
成澤容貌閑麗，體態偉岸，能勝酒量，主體六十年，尚朝鮮先主金日成之女敬姬。成澤出身草民，而為駙馬，朝野震動，人相走告。

## 敘任
主體七十年授中央青少年事業部副部長，尋轉第一部長、部長。主體七十七年，授勞動英雄，七月任朝鮮勞動黨中央青年及三大革命塑造部部長。

主體八十年授金日成勳章，是年十二月，補選爲黨中央委員，尋任中央組織指導部第一副部長。後朝鮮國主金正日疑其結黨營私，左遷閒職。

主體九十四年，復任中央群衆團體及首都建设部第一副部長。明年右昇朝鮮勞動黨中央行政部部长。

主體九十七年，授國防委員會副委員長，官運日盛，恩澤之隆，眾莫能比。九月，朝鮮勞動黨代表會議，選成澤為黨中央委員會委員；朝鮮勞動黨中央九月全會當選為政治局候補委員、中央軍委委員。

主體九十九年，授大將銜，奉正日子金正恩為朝鮮國主，遂位至內閣首輔，與妻敬姬，平壤防禦司令官李永浩權知國事。

主體一百零二年，張成澤獲罪。罪名曰經濟問題失當、貪瀆、結黨營私、淫亂、吸毒放縱等。十二月十二日，張成澤伏誅。

## 考
蘇聯

**蘇聯**者，**蘇維埃社會主義共和國聯盟** 之略也，都莫斯科，行社會主義，國土遼闊，物產豐隆。一九九一年口二億九千餘萬。北臨北極，南俯土耳其、伊朗、阿富汗、中國、蒙古、朝鮮民主主義人民共和國、日本七國。西接挪威、芬蘭、波蘭、捷克斯洛伐克、匈牙利、羅馬尼亞、保加利亞七國，東望美利堅之阿拉斯加。其疆土之闊，物產之饒，舉世無雙。

一九一七年春，因一戰失利，帝俄國威頓失，且被覆滅，臨時政府制統舉國，行資之制，亦有蘇維埃並存。臨時政府繼帝俄之政，征伐德奧，國力益敝，民不聊生，於是列寧率工農水兵之衆，起義彼得格勒，亡臨時政府，廢民選之立憲議堂，生工兵蘇維埃，史稱十月革命。建羅剎蘇維埃國，都莫斯科。頃，舉國皆不欲戰，以使休養生息。故媾於德意志奧匈，訂《布列斯特條約》，先西諸國和。一八年秋，一戰告終。英、法、日、美諸國視羅剎議和，怒遏不止。且帝俄舉債未清，蘇俄乃先行社會主義於天下，諸國畏而憚之。且羅剎有豪紳貴冑欲復帝王之制，欲護東正之名，遂揭竿而起，諸國逐以干戈涉其政，以師役援其民。史稱紅白俄內戰。及後，鑒眾將爭權奪利，未能遠謀，使蘇俄之師大捷，得護其體。

一九二零年春，蘇聯拳拳所措，欲以「解放」之名，伐新生之波蘭，援魏瑪之工農，以行世界革命。托洛茨基乃將八十萬之衆征波蘭，雖勢如破竹，惜潰於華沙，其後一蹶不振，遂回蘇俄，請和波蘭。

越二歲，烏克蘭、白俄羅斯與南高加索聯邦加盟於蘇維埃羅剎國，故易國號，名蘇維埃社會主義共和國聯盟。頃，列寧崩殂，斯大林當政，繼列寧之遺志，商賈廢，官營興；輕工廢，重工興；小農耕耘廢，集體農莊興。其後行「五年計劃」之策，使其經國有道，工肆興盛。諸歐羅巴之國經濟待建，惟蘇聯可獨步歐羅巴，是為其功也。

三十年代，諸國視納粹德國欲肆開邊，不敢妄動。英法以綏靖之策，謀天下之安。蘇聯憂西方諸國，禍水東引，使法西斯患於蘇。蘇欲聯英法，未果，遂「禍水西推」，擬《蘇德互不侵犯條約》，裂波蘭之土。蘇開邊之意未已，初併愛沙尼亞、拉脫維亞、立陶宛於西疆，後因邊疆之安伐芬。萬國大駭。

四一年秋，德伐蘇土。初，紅軍屢綏於德軍。冬至，雪積數尺，天寒地凍，德師悉靡。紅軍乃擊之，皆勝。至於春回之時，冰雪悉融，蘇而之疆土，十九皆為潭澤。德師多車甲，陷其中不能行。紅軍衛國竟成，先克布達佩斯、布拉格、維也納，軍柏林，希特勒畏而自戕。德盡失其土，請降于敵。歐羅巴閒戰告終。

四四年秋，蘇併外蒙一處，謂唐努烏梁海。

四五年夏，蘇伐東瀛，以守美利堅之諾。曰八月風暴，使東瀛關東軍盡靡。

四五年，中蘇擬《中蘇友好同盟條約》，贊外蒙立邦。

二戰終，諸國皆媾。蘇向德索百億美元。約盟國分德為四區。至是時，美蘇二國皆欲霸於世界，互敵之，史稱「冷戰」。鑑美蘇兩國皆備核武，兩國皆不敢從之。四八年，玆英法美三國，欲建西德，是故，蘇封西柏林水陸二路，欲使英法美三國無從補給，惟其以柏林空運之略，抗蘇聯之謀。頃，三國合西德之地，私立政權，號德意志聯邦共和國，都波恩，其後美利堅立「北大西洋之盟」，北約乃美英法等國之盟，一國受襲，眾國皆助。是故，蘇聯懼之，遂徹其封鎖，立德意志民主共和國。後於五五年另立「華沙之盟」，欲與之分庭抗禮。

五三年，斯氏崩殂，舉國上下皆爲垂涕。然士大夫之屬權鬥不絕，頗爲激烈，後以赫魯曉夫當政告終。赫乃簡政放權，以和為政，廣植苞穀，有興商賈之意。苞穀著，向陽希溫之物也，不勝西伯利亞之寒，於是北之包穀，十有八九，顆粒無收。赫令雖有改革，不足興國。

六四年，赫氏遇權鬥而去其位，勃列日涅夫繼之，乃重篡國企之權，欲與妄啟邊釁，征阿富汗凡十年，又因美利堅之釁，競美太空防衛，大興兵甲，國力日蔽。其後二歲，安德羅波夫、契爾年科治，嗟其年老體衰，大體抱恙，皆未能長治。至戈爾巴喬夫時，興改革，號曰「人道、民主之社會主義」，行多黨制，立總統。國勢大亂，百業不振，民生頹廢。少頃，烏有核電站曰切爾諾貝利者，因故隳，方圓萬頃悉為輻射所害。幸軍民萬衆一心，群起響應，是人禍乃未曾劇，而國庫、軍備則日衰。一九九一年，商賈不行，紛亂四起，未幾，諸邦去而自立，聯邦遂崩。

## 另見
粟裕

**粟裕**，字**裕人**，幼名**繼業**，學名**多珍**。侗族。清湖南會同人，光緒三十三年七月初二生。

## 早年生涯

民國二年，入私塾，嘗讀《三字經》、《百家姓》等。七年，土匪作亂於鄉里，裕遂入會同，入學讀書。十三年，裕不滿家中逼迫，離家至常德，入師範。時國民革命軍北伐，裕積極支持，始接觸共產黨思想。十五年，師範學潮，是年，裕入中國共產主義青年團，次年，轉入中國共產黨。

## 南方征戰

十六年，蔣中正清黨，裕走南昌，入葉挺軍，起事南昌。裕隨軍南下廣東，嘗二戰，至潮州、汕頭。後，軍戰不利，裕隨軍撤潮州，整編於大庾，轉湖南。是年，裕起事與湘南，敗何鍵，入郴州。其後，累克永興、耒陽、資興。
 
十七年二月，湖南不利，三月，裕走井岡山。六月，裕率軍戰於老七溪嶺，復戰於贛南閩西。當期間矣，裕嘗警衛毛澤東。
 
其後，蔣中正圍剿紅軍，凡五次。十九年八月，裕二攻長沙，不利，轉攻吉安，克之。二十年，裕敗譚道源，破第一次圍剿。
曹三祝

**曹三祝**，河南陝州（今河南三門峡市）太陽里人。清將領，同武進士出身。官至福建福寧鎮總兵，兼署漳州鎮。

## 傳
曹三祝狀貌魁梧，少諳兵法。道光辛巳捷鄉闈，壬午連捷進士。殿試三甲，授藍翎侍衛。由福州都司，以勛薦升建甯鎮總兵，調署漳州鎮總兵。握鈐既久，威稜著八閩。咸豐三年，漳州會黨滋事，三祝率所部殲勦，務獲渠魁。轉戰愈酣，忽賊蜂擁而至，力不能支，危急時，誦「男兒不負君恩義，死在沙場是善終」成句，遂罵敵不屈遇害。

是年六月初二日，奉上諭：據王懿德奏稱四月初十日突有會匪數千攻撲漳州以致府城失陷，其罵賊被害之福建署漳州鎮總兵、建甯鎮總兵曹三祝着交部從優議卹欽此。禮部、兵部遵旨從優照提督例給予祭葬銀兩，並給騎都尉兼一雲騎尉世職。襲次完時給予恩騎尉世襲罔替。遣官讀文致翰林院立傳撰祭文碑文，入祀京師昭忠祠，並入州城及陣亡府城昭忠祠。奏奉特旨俞允禮部奏請諡號，奉硃筆銓出襄慤欽此。

子三人，長鵬彪，嫻韜略，能承家學，官鄜州營都司，咸豐三年四月奉調出師，帶兵五百名赴山東江南防堵。行抵中牟縣，遇賊，追勦接仗，力竭捐軀，奉旨從優照遊擊例賜卹，加贈遊擊銜，並給予雲騎尉世職罔替。

## 註

## 參
*周仁寿，《增直隸陝州志》，清同治六年，刻本。
尹元衡

瑞原府院君**尹元衡**，字**彦平**，號**坡平**，朝鮮京畿波州人也，出坡平尹氏，領敦寧府事尹之任之四子，母李氏，正德四年生。文定王后之弟，嘉靖七年及第，爲承候官，時文定皇后尹氏欲立己子，乃陰結黨羽，元衡等為其棟樑，號曰**小尹**，中宗既崩，世子峼繼位，是為仁宗，嘉靖二十四年，仁宗即位未經年而暴崩，元衡等立慶源大君峘為王，是為明宗，元衡尋誣仁宗舊臣尹任、士林黨柳灌、柳仁淑謀反，皆下獄死，是為乙巳士祸，官拜朝鮮國領議政。文定皇后尹氏薨，元衡失勢，為群臣所劾、旋遭奪職、并削其爵位，流配外道，妻鄭蘭貞為民所杖殺。嘉靖四十四年四月二十八日。元衡乃自戕，年五十六。得一庶子忠源。
沈貞

**沈貞**（諺文︰**심정**），字**貞之**，號**逍遙堂**，成化七年九月二十五生。朝鮮漢陽人，系出豊山沈氏。成宗時為生員。燕山君朝登科。中宗反正，策靖國功三等，封華川府院君。弘治十五年登文科官漢城府尹，禮判。正德十四年，貞與洪景舟、南袞等陰謀誣趙光祖有反意。使人置走肖為王四字於葉上，走肖者，趙也。意趙為王。中宗聞而惡之。竟處光祖以流罪。十二月，光祖賜死。貞等遂得勢。官止左議政。入相，屢起大獄，戕殺士類。作逍遙亭於江上。嘉靖十年十二月初三以朴敬嬪事賜死，年七十一，諡文靖。

## 據
* 劉暢、趙季《詩話叢林校注》
存活期

**存活期**一詞，見於電腦網路，蓋為數字，意數據包於網路驛送機之互送極限。凡過驛送機、減一；無餘而包未至，則包見棄。以防包至於無限循環，致網路之滯塞矣。
單鏡筒反光相機

**單鏡筒反光相機**，或曰**單眼反光相機**，概稱之**單反**。

構以為名，機體有鏡，映像於幅也，窺以昭影像。
## 史
二十世紀，歲更七旬，採光之士，莫不嗜之，蓋單反誕世，影像之變革也。

工業方昌，匠技日盛，造術之工，其巧莫缺也，已而遂生新械之用。

比至今日，市有單反至售於蒙者，輕其身，因易五棱鏡以平。
### 漸為數位
初，相機悉盛膠捲，膠片常以三十五毫米，世逮九旬，始以數識，越明世，其價更廉矣。
萬松園

穗之南有**萬松園**，東臨得勝崗，南朝南村、南田。滿清之秋，伍秉鑑建其園於番禺萬松山，伍秉鑒者誰也？答曰：「十三行大商也。」園名「南海伍氏別墅」。因居萬松山，乃謂之「萬松園」。後世分「萬松園」之「松」以「木」、「公」二字。
## 市
斯園夙昔，園內有市，黃髮垂髫，悉為相樂，市肆之人，翕呷炫鬻，殺雞宰豬之聲，觸砧揮刀之律，議價聊發之音，街巷市里，嚮竟以市，今獨得牌坊矣。
## 史
萬松園，明松林崗地也。清嘉慶八年，伍秉鑑構地宅於萬松山。園有小丘，曰「漱珠崗」也。今萬松園及得勝北之區，是為故園之樞也。

分類:廣州市
太鼓達人

**太鼓達人**者，戲藝也。南夢宮作。太鼓置戲，雅樂之器者。置鼓熒幕前，以接機闊。戲時電腦奏樂，譜映幕前。觀譜聽樂，和調擊鼓，以同調稽者為佳。

後掌機興，亦備此戲。然掌機咫尺，而操鼓則以指擘之動，機自響應，或在幕受觸，或鍵掣受抑，其道則一也。形神仿設本體。
### 戲則簡說
* **紅號（/咚）**：通普之號，自其及臬，端鼓其面。 
* **藍號（/喀）**：鼓體邊 
* **黃號（/連打）**：符合其臬，鼓其體，多寡不拘，可以增分。
* **大**：紅號（/咚(大)）、藍號（/喀(大)）、黃號（/連打(大)），符有大小之異，市廛戲不判單雙擊；自娛戲例抑兩指。 
* **執手符**：或現於雙鼓之法，二人與共，乃能為之。 
* **風船（/氣球連鼓）**：連擊之，至於破也。 
* **芋（/連打）**：限時而鼓，達限則破。
* **鈴（）**：唯在掌機，舵桿搖，聲如鳴鐸。 
* **鼗（）**：唯在DS。限時交擊。 
* **佐符（）**：如獲生死簽，吉凶不定。 
* **爆符（）**：爆破，戲偶傷。 
* **巨符**：此法，一分以眾，破之，餘孽紛出，衍落譜後。

## 樂單、特令
### 公戲

### 掌機

### 裏譜
裏譜，或「匿譜」或「別譜」別譜，譜之殊者也。但聽令也，令則效；與綱分錄。

## 他山

* 總庭（日文）
* 戲樂 （日文）
* 太鼓達人亞洲版 
## 釋

分類:平成電子遊戲
李埈鎔

**李埈鎔**，字**景極**，號**石庭**、**松亭**，同治九年六月二十五生。朝鮮國漢城人，全州李氏出身，朝鮮宗室。興善大院君之嫡長孫大韓高宗姪也，高宗及明成皇后之政敵。光緖十年十一月蔭敍出仕，任吏曹參判，禮曹參判，親軍統衛使，內務大臣，以高宗文弱，嘗有廢立高宗之意，礙於大院君之面，不成。遂赴日本，歸，為朝鮮陸軍參將，封**永宣君**。日韓併邦后日本**男爵**，大正元年陞**侯爵**，六年三月二十二日卒，年四十八。
項伯

**項伯**者名**纏**，項燕子也，少與張良游，殺人，良活之，伯感其恩德。與兄梁共起於吳，為楚左令尹。

漢元年，沛公軍灞上，左司馬曹無傷通項羽曰：「沛公欲王關中。」羽大怒，是時帶甲兵四十萬，沛公十萬，欲旦日饗士卒而擊之，伯恐良有虞，夜馳沛公軍，具以其事告良，良曰：「韓王使吾送沛公，去之不義。」入，告沛公以項伯言，公邀伯入，兄事之，約為婚姻，伯曰：「旦日自早速來軍中謝項王。」沛公允諾。遂成鴻門宴事。

宴間，范增欲為羽殺沛公而不得，使項莊舞劍圖之。伯起與莊對舞，沛公得全。

漢興，念伯救命之功，賜姓劉，封射陽侯。孝惠三年薨，子**睢**嗣，後有罪除爵。

## 家屬

*父 項燕
*子 漢射陽侯 劉睢 有罪國除
阮弘宗

**大南阮家弘宗宣皇帝**，諱**晙**，景宗長子也，母佑天純皇后楊氏。

帝初諱**寶嶹**。咸宜元年降誕於順化。同慶三年，景宗崩，議立弘宗。法蘭西之中圻欽使以弘宗年齒尚幼，不能當國，乃立恭宗子昭。成泰十八年，封奉化郡公。帝昭造府邸於安舊，以居之。維新三年，晉封奉化公。

寶嶹嗜賭，其妻張如氏靜，輔政大臣張如岡之女也，寶嶹未為帝時，屢敗於賭場，家資為之一空，遂逼氏靜求財於張如岡，氏靜不能堪，遂出家於花嚴寺，法號淡清。

時越南之政，淪於法人久矣，朝廷號令，不出宮門，帝昭欲復國權，法人察之，遂廢昭而立其子晃，更元維新。帝晃詔潘佩珠等，謀逐法人，維新十年，陳高雲、蔡璠奉車駕出城，法人奄至，帝為所獲，法人遂遷兩帝於留尼旺島，以寶嶹不與謀，遂立之，例更諱晙，更元啓定。欲以張如氏靜為皇后，乃使人持詔至花嚴寺，氏固拒之。

寶嶹嗜奢侈，又好賭博，國人醜之，法人擅政多失，民恆怨之。一九二二年，法人命之遣其子永瑞如法國留學，欲使永瑞亦為法人走狗也，寶嶹欣然受命，携永瑞如法國，衣奇裝異服而如馬賽之賽馬場觀賽馬，越僑在泰西者皆震駭，潘周楨寄書斥其大罪有七，阮愛國作《竹籠》以諷之。

十年，帝以病崩，壽四十。諡嗣天嘉運聖明神智仁孝誠敬貽謀承烈宣皇帝，葬應陵，太子永瑞嗣。

## 家屬

*父 大南景宗純皇帝 昪
*母 大南佑天純皇后 楊氏熟

*妃 厚妃黃氏
**子 大南保大帝 晪
公子

**公子**，諸侯之子也，《儀禮·喪服》曰：「諸侯之子稱公子。」 諸侯之女亦稱公子，後泛指讀書之士。至近代，常指豪門出身，如年少俊之士。
阮世祖

**大越南阮朝世祖高皇帝**，諱**映**，又諱**暖**、**種**。興祖皇帝第三子也，母孝康皇后阮氏。景泰二十三年降誕。三十二年，阮岳、阮惠、阮侶作亂於西山，聞於北河。鄭森遣黃五福攻順化，帝與睿宗奔嘉定。三十八年，睿宗為阮惠所弑，阮氏宗親皆遇害，獨帝得免，奔土硃嶼。杜清仁以東山軍勤王，以帝為阮王，據嘉定。阮惠破之於七岐江，帝遁富國島，盟暹羅、鄭氏，以擊西山。阮惠又破之於瀝涔、吹蔑，帝走之暹羅。

帝與法蘭西人百多祿善，遂遣多祿赴法蘭西，面見其王，欲得法國軍器、兵船以抗西山，事成，以沱㶞、崑崙兩地弁之。法王路易十六大喜，許之。會法國大革命，路易十六被弑。多祿不得軍器，遂自購之而還。越明年，西山岳、惠兄弟鬩牆，帝自暹羅歸，逐阮侶，取嘉定。歷二十餘年，得平安南。

壬戌年，帝建元嘉隆。復遣鄭懷德、黎光定入貢於清，備陳構兵始末，為黎氏復仇；又言其國本古越裳之地，今兼併安南，不忘世守。乞以「南越」名國。清仁宗諭以「南越」所包甚廣，兩廣之地皆在其內。阮福映全有安南，亦不過交趾故地，不得以「南越」名國，宜賜國號「越南」。五年，清帝以廣西臬司齊布森、南寧府同知黃德明如越，封帝越南國王。

帝治世也，廣築城，攥《皇朝律例》四百條，立國子監。

帝不善泰西之人。嘉隆三年，有英吉利火輪船來貢。帝曰：「先王經理天下，夏不雜夷，此誠防微杜漸之意也。紅毛人狡而詐，非我族類，其心必異，不可聽其居留。」厚賜遣之，卻其所獻方物。然帝中興之時，法人阮文勝、阮文震、烏離為等皆有輔弼之功，賜掌奇職，免跪拜禮。

嘉隆之末，功臣多有所見殺。中軍阮文誠與左軍黎文悅不睦，悅誣誠以謀反，阮文誠父子皆下獄論死。兵部尚書鄧陳常以鄭氏宦官黃五福為福神，奪職下獄。常作《韓王孫賦》一首以諷帝。帝大怒，欲殺之。皇子阮福膽力救不能免。帝賜常以白練，常不從，坐絞。

嘉隆十八年臘月十七，帝崩於順化皇城。皇太子阮福晈立，以明年為明命元年，以黎文悅、范登興為輔政。諡曰開天弘道立紀垂統神文聖武峻德隆功至仁大孝高皇帝，廟號世祖，葬天授陵。
僧院

**僧院**者，僧眾修道處也。基督、回、釋、印度諸教皆有之。英語曰**Monastery**，本希臘語**獨處**之謂也。其形制大小參差。常有住持、僧眾、尼眾居於僧舍內。
## 釋教僧院
釋教僧院，多號之曰寺，請見其文以明之，此不詳述。
## 基督僧院
基督僧院，肇自埃及僧聖安東尼，安東尼本富家子，感於神召，乃變賣產業，隱修漠中二十五載，曾不出戶。世人奇之。公元四世紀，埃及僧帕科繆潛心修道，歎靜處之鮮有，乃集諸賢而立僧院，為靈修之所。帕氏者，基督修院之鼻祖也。公元六世紀，努西亞之聖本篤初草隱修儀軌於西教會，是為西教會隱修鼻祖，詳見隱修院(Abbey）。正教會修院以阿索斯山著於世，復有僧院曰拉伏拉（Lavra），二者形制有別。詳見其文。
## 回教僧院
回教無修道僧院，清真寺者，蓋敬神之所也。有伊斯蘭學校曰**瑪德拉薩**مدرسة‎‎。校中所習，古蘭、聖訓、回教律爾，能記誦古蘭者，授稱哈菲茲。八五九年，大食國立卡魯因大學於摩洛哥，是為天下大學之最古者。詳見伊斯蘭學校
張自忠

**張自忠**，字**藎臣**，後改**藎忱**，山東臨清人也。清光緒十七年生。父樹桂，知贛榆縣，自忠隨父寓蘇，及樹桂卒於任所，乃隨母扶柩返鄉。

宣統二年，入北洋法政學堂，翌年，與同盟會，學於濟南法政專門學校。

民國三年，投奉天車震軍，為之幕。五年，護國軍起，隨往伐之，軍潰，乃改投馮玉祥，累功至旅長。

十五年，伐閻錫山，失利，恐見責於官長石友三，遂率部避於晉。

十六年，玉祥膺服國民政府，所部整編，自忠方歸，與同入國民革命軍。後二年，掌二十五師，以軍紀嚴肅名，輒語兵士言：「且勤兵守紀，否者，吾去爾皮。」人皆陰謂以「張扒皮」。中原大戰，複敗避入晉。

二十一年，為張學良所節制，入二十九軍宋哲元部，掌三十八師。

翌年三月，日寇佔承德，分兵南進，自忠部奉命阻敵於喜峰口，與趙登禹部夜襲敵營，大破之，斃敵千餘。

二十四年六月，國府不省寇之所圖，猶採延宕之策，因立何梅協定，二十九軍駐防天津，自忠兼冀察政務委員會委員，襄事哲元。

二十六年，寇覬覦華北，以哲元望大，謀控之，虛意邀往訪日，自忠奉令代往，日媒數為聲揚，以其親日，國內遂指自忠為奸。未幾，盧溝橋事變，佟麟閣、趙登禹殉國，哲元令自忠署理冀察政務委員會，陰助二十九軍南移。眾不省，複皆指以為逆，及軍移，自忠不得脫，周旋三月乃成。十二月，擢第五十九軍軍長，實前鋒也。

二十七年三月，隨李宗仁殲寇第十師團於臺兒莊。二十八年三月，率部戰於京山，勝，擢上將，授寶鼎勳章。累功升第卅三集團軍總司令，第五戰區右翼兵團總司令。

二十九年，寇集師團六，並裝甲航空諸兵，伐棗陽、宜昌。五月，自忠率七十四師、三十八師東渡襄河以援，既渡，棗陽已陷，乃率眾二萬迂回，欲斷敵後路，十五日，會敵於宜城南瓜店，次日，敵眾我寡，所部俱殞、自忠殉國，年五十歲，蓋二戰間同盟國殉國軍銜最高者。

自忠既殉，寇見伏屍中上將銜者，不知為誰，於衣底得鋼筆，見銘文，赫然「張自忠」三字也。寇敬其忠，殮而葬之。三十八師師長黃維綱聞，遣勇奪柩以歸。後二日，以上將禮重殮，沿江轉奉陪都。蔣中正率五院親往迎靈，撫棺痛哭。國民政府追贈二級上將，葬諸雨臺山，馮玉祥欽其忠，仿故明督相史可法事，植梅山上，改名曰梅花山。夫人李氏，聞夫逢難，絕食七日以殉，與同葬焉。

三十一年，敇令入祀忠烈祠。京津滬今各有街名以其名。

共和國立，以兩黨有隙，鮮言其事，迨文革亂平，追贈革命烈士。

## 家屬

*妻 李氏敏慧
*女 廉雲

分類:中華民國列傳
趙光祖

**趙光祖**，字**孝直**，號**靜庵**，成化十八年八月十日生。良節公趙溫之玄孫，父元綱。朝鮮京畿龍仁人也，出漢陽趙氏。朝鮮中宗朝之大儒，光祖年十九，遭父喪，事母至孝，師金宏弼，立倡儒學，為士林黨首。正德十年以學行，承薦擧出仕參奉，正德十四年官至大司憲，中宗從其議，廢昭閣署，削燕山君廢立以來佐翊之靖國功臣。朝中勛舊咸恨之，南陽君洪景舟之女熙嬪嘗陰使人抹蜜於葉上，作走肖為王狀，引蠶蟲食之，宮人見之，呈於上，中宗意遂不喜，乃照會景舟等，以示除士林之心，正德十四年十一月十五，洪景舟受詔捕光祖等士林黨八人下獄，幾死，領議政鄭光弼等苦諫不可乃止，流配外道。是年十二月二十日，中宗賜其死，飲鴆毒加縊卒，年三十八，贈首相，諡**文正**。中宗既崩，子仁宗立，士林黨皆蒙昭雪，復賢良科，明穆宗隆慶四年，列之朝鮮四賢。萬曆三十八年，從祀朝鮮孔廟，其葬龍仁水枝邑，今有墓存焉。
沖虛經

《**列子**》，亦曰《**沖虛真經**》，舊題周鄭人列禦寇撰。

《漢書・藝文志》錄其書八篇，屬之道家，然古本亡逸久矣。今所傳者，始見於東晉張湛之注。其文汪洋，多寓言神怪，若愚公移山、杞人之憂、歧路亡羊之類，皆出於此。

然宋以來，學人多疑其非先秦之書。考其辭意，或謂魏晉間人采摭舊聞、附益而成，故真偽之辨，迄無定說。

唐玄宗崇道，天寶元年，詔封禦寇為「沖虛真人」，尊其書為《沖虛真經》。由是道教奉為圭臬。

分類:道家
清談

**清談**者，清言也。魏晉間士族好老莊，鄙事態，語玄虛事，乃成一時風氣，謂之曰清談。

漢末天下大亂，兵戈起，儒學衰敗。曹氏、司馬氏先後持國鼎，然皆非寬厚者，不以道義為重，孔北海、嵇康俱橫死。高平陵事後，士人噤若寒蟬，不敢擅議世事。

時王弼注《易》《老》《莊》，事理具名，辭藻亦工，天下奇之，以為玄學。

玄學者，貴無為薄有為、貴虛無薄世俗。士善之，蓋皆莫擅言政事，以保身故，乃寄於虛無耳。聚而談玄者，清談也。

清談本源諸避世，然後世慕其風雅，而趨附者衆，故而成風。後晉室南遷，乃蔚然成風，人手皆麈尾，出口皆玄虛。

然世間諸務皆世俗，帝皇將相皆世俗。士人無心俗物，朝綱廢，倫常亂，天下凋敝，刀兵四至，六朝輪替，終起五胡亂華，衣冠南渡。故曰清談誤國。

是風於蕭梁仍未見止，梁武帝衍崇佛好道，興寺四百八，僧眾無算，儼然佛國，而竟為侯景饑死，元帝繹自謂「四十六歲，自聚書來四十年，得書八萬卷」而一朝蒙難，盡焚其書。是為江陵焚書。
鄭和

**鄭和**，回回人，明之中官也。公本**馬氏**，小字**三寶**，亦曰三保。其先色目貴族，蒙元冊為雲南行省平章。曾祖伯顏，官至中書平章。祖父哈只米的納。父米里金，漢名馬哈只，襲滇陽候。

大明洪武四年，公生於雲南昆陽寶山鄉知代村。十三年冬，大明兵破雲南，公為藍玉所擄，掠至南京。時公年十歲，去勢為中官，入伺燕王府。公身長九尺，腰大十圍，四岳峻而鼻小，其姿貌、才智，内侍中無與比者。有智略，素通兵法，只兵習戰。靖難役中，記功於河北鄭州。成祖賜姓名曰鄭和，授四品內官監太監。

永樂元年，以僧道衍為師，法號福吉祥。是年，出廣州，使暹羅。三年，奉欽命，下西洋。海船二百四十餘，海員二萬七千四。起永樂三年，止宣德六年，和下西洋凡七。遍及爪哇、蘇門答臘、苏禄、马六甲、彭亨、真臘、古里、暹羅、榜葛剌、阿丹、天方、左法尔、忽魯謨斯、木骨都束，記三十餘國，航至亞非利加東、紅海、麥加，前所未有也。《籌海圖編》云：永樂二年，鄭和討倭寇；三年，使日本，賜日本王源道義金印。然《明史》、日本史皆無載，頗存疑焉。

十年，為南京監工官，奉敕重修南京大報恩寺。宣德六年，欽封三寶太監。八年四月，卒於天竺古里，歸葬南京牛首山。無子，兄子文銘嗣，世襲錦衣衛千戶，居南京三山街。北京德勝門內亦有府邸，今有三不老胡同，乃三寶老爹胡同訛音耳。

## 據



*《明史／列傳　凡二百二十卷／卷三百四　列傳第一百九十二／宦官一／鄭和　侯顯》

## 另見
*鄭和下西洋
國立中興大學附屬高級中學

**國立中興大學附屬高級中學**，略云**興大附中**，在臺中市大里區。民國九十年肇建，時名曰國立大里高級中學。一〇三年，改隸國立中興大學，遂有今名。

## 它典
* 國立中興大學附屬高級中學
妓

妓者，女之無歸者也。古之爲妓者三，其上賣藝，其次賣笑，其下賣身。今之言妓者，獨賣身之謂也。

唐薛濤業妓爲生而能詩詞曲賦，節度使韋皋愛其文才，奏爲**校書郎**，雖朝廷不允，然卒有以**校書**雅稱妓者。

江南多妓，揚州瘦馬有名中國。瘦馬者，老鴇取少貧而孤之女子，養育以詩書，教之以禮節，既出閣，侯大人公卿選擇，中，則爲妾。

南京有秦淮河，古多藝妓。或有多情者慕名而至，賦詩詞，作文章。

上海於民國，十里洋場，交際花之多，不能盡覽，才藝多端，多能言吳語、蘇州話，唱評彈，亦有常州女子，能講故實，號爲先生，亦爲滬上一景也。
鋰

**鋰**者，原質也，符號Li，次當第三。以其中心含質子有三，故次居三。五金之中，其體至輕，故字從金。

孤立之時，其外陰微點亦有三，二者深居，其一游外，極易佚失，遂化陽電之質，其價當正一。由是造化之間，鮮能孑然獨存，皆與他物結為化合物也。

其存於地球者，蘊量尚豐，於諸原質中次第二十七。凡含鋰之礦石，三十有奇，尤以鋰輝石為大宗。至於百骸之內、五穀之中，亦皆有微存。
## 性
稟性柔脆，操刃可割。初剖之，色爛然若白銀，須臾黯黑，終化灰白。密度甚小，投諸油中亦浮。其性猛烈，遇水則化生氫氣，遇酸則騰湧而溶。亦喜合成鹽之質以結為鹽。若燔至百度之上，則遽燃，並氧氣而化氧化鋰，其焰發青。為避炎害，常錮諸石蠟之中。
## 類
凡同位之品有二：曰鋰六、曰鋰七。而以鋰七為尤盛，十居其九有奇。
## 得
欲取其粹，先鍛其礦，以得硫酸鋰、氫氧化鋰。若欲得單質，則當電解氯化鋰於熔融狀態。
## 用
堪為解氧之劑，多充有機合成之用。若行伯奇還原，即用甲醇鋰及叔丁醇鋰。
又以其質輕，多資以為蓄電之器。醫家間或用之，亦常入諸合金。
山口二矢

**山口二矢**，日本學生運動家、為政者。日本東京都人也。昭和十八年二月二十二日生。昭和三十五年二月，故日本社會黨首淺沼稻次郎為之暗殺。是年十一月二日自決，年十八。

分類:昭和列傳
分類:東京都列傳
戴敦元

**戴敦元**，字金溪，浙江開化人。幼有異稟，過外家，一月盡讀其室中書。十歲舉神童，學政彭元瑞試以文，如老宿；面問經義，答如流。嘆曰：「子異日必為國器！」年十五，舉鄉試。乾隆五十五年，成進士，選庶吉士，散館改禮部主事，銓授刑部主事，典山西鄉試。累遷郎中。嘉慶二十四年，出為廣東高廉道。道光元年，擢江西按察使。

敦元初外任，以情形非素習，蘇州多粵商，過訪風土利弊，久之始去，盡得要領。至江西，無幕客，延屬吏諳刑名者以助，數月清積牘四千餘事。二年，遷山西布政使，單車之任，輿夫館人莫知為達官。籓署有陋規曰釐頭銀，上下取給，敦元革之，曰：「官有養廉，仆御官所豢，何贏餘之有？」調湖南，護理巡撫。三年，召授刑部侍郎，自此歷十年，未遷他部，專治刑獄，剖析律意，於條例有罅漏，及因時制宜者，數奏請更定。每日部事畢，歸坐一室，謝絕賓客。十二年，擢刑部尚書，典會試。十四年，卒，優詔賜恤，稱其清介自持，克盡職守，贈太子太保，諡簡恪。

敦元博聞強識，目近視，觀書與面相磨，過輒不忘。每至一官，積牘覽一過，他日吏偶誤，輒摘正之，無敢欺者。奏對有所諮詢，援引律例，誦故牘一字無舛誤，宣宗深重之。至老，或問僻事；指某書某卷，百不一爽。嘗曰：「書籍浩如煙海，人生豈能盡閱？天下惟此義理，古今人所談，往往雷同。當世以為獨得者，大抵昔人唾餘。」罕自為文，僅傳詩數卷。喜天文、律算，討論有年，亦未自立一說。卒之日，笥無餘衣，囷無餘粟，庀其貲不及百金，廉潔蓋性成云。

## 參
*《清史稿·列傳一百六十一》
原子

**原子**，一譯**莫破**，化學格物之所極，而原質之本也，品各賦性。化學格物，基以原子，要以分子；原子更變，是效（核反應）也。質子、中子歸，核乃成。元素品類，在於質子，陰陽之別，形乎電子。電子之於原子也，失之現陽，得之現陰。是原子性阿陰陽之由也。陰陽等數，特性乃蔽，是為原子之靖（中性）。
原子顏貌，今人得觀，利器以測，曰掃描隧道顯微鏡云，是器之以察微子者也。其重咸集於核，俱有同位素，用於衰變。

## 史
### 溯
昔者，或以宇宙萬物，成由端
，但為臆測，不啻推度而已，無實以證，唯能諭理，但因其論，用諸今日。
曩者，古印度有體所居最末者之論，然未成有一詞，越明世，西人之曰留基伯，為斯所與，久之，德謨克利特立原子之詞，義即體之為最末者且不班也。
## 成
### 亞原子粒

化學究質，原子為最，電子、質子、中子是也。
彼電子、電荷負徵（現陰性），質子為正，中子潛藏，殊性幠蔽。質子、中子，夸克為之。夸克者，費米子之屬，為制效（強相互作用）而一也。
### 核
質子、原子為核，間有力，謂之遺效（殘留強力）。二體囿於二點五費米，靜電力莫之及也，是以羈焉。質子數操元素之品（元素瞻之），中子莫相涉也。
夫質子、中子，是費米子也。據泡利不相容固理，二費米子，態不相共，故諸質子能各迥異。
### 電子雲
電子盤運，無有齊行，莫能察焉，獨有擬也，此運動者，度乎其出沒之頻也，由思之推理而設也。今設有一點，計以等時，察其所現，概率幾何。蓋其現之頻率，猶雲之不均陳也，故名曰「電子雲」。
電子、質子之羈於原子，力使之然也，曰電子力，力之強弱，是在距也，相去加邇，引力彌強。微粒見羈，分之唯能，依是理也，若引近者，其能愈浩，及乎遠者，量微則已。

## 溯論
固始有巨爆，質子、電子間其一瞬，頃之，太初核合成，渾成氦、鋰、氘三元，或有鈹、硼，其三百八十萬年後，始生雛，是為復合之時也，已而溫降，電子與核可以合也，始聚變，至於鐵之產矣。

## 釋
傅肜

**傅肜**，《演義》名**彤**，漢義陽人也。夷陵戰後，先主退軍，斷後拒戰，兵人死盡。吳將語肜令降，肜罵曰：「吳狗！何有漢將軍降者？」遂戰死。拜子僉為左中郎，後為關中都督，景耀六年，又臨危授命。論者嘉其父子奕世忠義。江陽剛烈，立節明君，兵合遇寇，不屈其身，單夫只役，隕命於軍。

## 來源
*《三國志·蜀書·季漢輔臣贊》
*《資治通鑑 卷六十九》

分類:河南省列傳
光年

**光年**，光年行之遠也，今以為單位，蓋述迢迢之遠爾。光速疾甚，申量長極之物也。

## 原理
光年為光儒略年行之遠也，合九千四百六十兆七千三百零四億七千二百五十八萬零八百米，約十九兆里。
史前

**史前**，又稱**荒古**、**劫前**、**先史**，卽史之所未載，書之所不能紀者也。閱史前之物，卽無文，惟有壁畫、結繩之類。所謂岩間壁畫，卽一例也。
日 (曆法)

天體自轉一週，是維一**日**。至若地球，太陽一昇一沉，凡閱一日。

測度日之修短，方法無算，其準確者，則自亭午始計，及於明日正午乃止，其間則一日矣。
食

**食、**所以療飢。

至採、種、畜、獵、釣等，皆獲食之法。

食其多、如肉、菜、卵者皆食、人食之以得醣類、脂肪、朊、水。

俗云食有甜酸苦辣鹹五味；然以味蕾之味覺言，食之五味為甜酸鹹苦鮮也。

國之食者、「料理」也。
余孝頃

**余能安**，字**孝頃**，梁新吳人。太清二年八月，侯景反。太清三年己巳，湘東王繹授孝頃為豫章太守。大寶二年正月，孝頃舉兵新吳，立柵以拒侯景，景遣于慶攻之不克。孝頃柵曰余城，因號新吳洞主。六月孝頃遣兄子僧重將兵救鄱陽，于慶走還豫章，復走江州。 承聖元年，王僧辯等會兵平景，景於四月伏誅。

太平元年，南豫州刺史侯瑱鎮於豫章，據中流，兵甚彊盛，雖外示臣節，未有入朝意。孝頃初為豫章太守，及瑱鎮豫章，乃於新吳縣別立城柵，曰五步城，與瑱相拒。瑱留軍人妻子於豫章，令從弟奫知後事，悉紅以攻孝頃．自夏及冬，弗能克，乃長圍守之，盡收其禾稼。後奫與其部下俟方兒不協，方兒率所部攻，瑱既失根本，兵眾皆潰。

二年二月，陳武帝時為丞相，有禪代之意。太保曲江侯蕭勃廣州舉兵踰嶺以伐，武帝遣其將周文育討之。孝頃時為南江刺史，舉兵應勃。以其弟孝勱守郡城，自率軍出豫章據守石頭，勃使其子孜將兵與孝頃合。勃又遣其別將歐陽頠頓軍苦竹灘，傅泰據蹠口城以拒文育軍。文育軍少船，孝頃有舴艋三百艘、艦百餘乘在上牢，文育遣軍主焦僧度、羊柬潛軍襲之，悉取而歸，仍於豫章立柵。時文育軍中食盡，諸將欲退。文育不許，使人間行遺周迪書，約為兄弟。迪得書甚喜，許饋以糧。於是文育分遣老弱乘故船沿流俱下，燒豫章柵，偽退。孝頃望之，大喜，因不設備。文育由間道兼行，據芊韶，芊韶上流則頠、孜，下流則泰、孝頃營，文育據其中間，築城饗士，頠等大駭。頠退入泥溪，文育遣其將周鐵虎等襲頠，擒之，頠乃降。文育盛陳兵甲，與頠乘舟而宴，巡蹠口城下，使其將丁法洪攻泰，擒之。孜、孝頃退走。

四月，勃將譚世遠聞之，斬勃在南康欲降。勃主帥蘭敳襲殺世遠，世遠軍主夏侯明徹殺敳，持勃首降。時孜、孝頃猶據豫章之石頭，作兩城，孝頃與孜各據其一，又多設船艦，夾水而陣。武帝遣侯安都助文育。安都至，乃銜枚夜燒其艦．文育率水軍，安都領步騎，登岸結陣，孝頃俄斷後路，安都乃令軍士多伐松木，嵳柵，列營漸進，頻戰屢克，孜出降，孝頃奔歸新吳，文育等引兵還。武帝以歐陽頠聲著南土，復以頠為衡州刺史，使討嶺南。未至，其子紇已克始興，頠至嶺南，諸郡皆降，遂克廣州。五月，孝頃請入子為質，事平。

八月，武帝以湘州刺史王琳擁兵不應命，遣周文育、侯安都討之。十月，武帝纂曆。是月，琳敗文育、安都軍於郢州。永定二年正月，江州刺史周迪欲自據南川，乃總召所部八郡守宰結盟，聲言入赴，武帝恐其為變，因厚慰撫之。王琳引兵東下至湓城，余孝頃又舉兵應琳，琳以為南川諸郡可傳檄而定，乃遣其將李孝欽、樊猛等南徵糧餉。五月，猛等與孝頃相合，眾且二萬，來趨工塘，連八城以逼迪。迪懼，請和，並送兵糧。樊猛等欲受盟而還；孝頃不許，樹柵圍之，由是猛等與孝頃不協。七月，武帝以沈恪、周敷率兵踰嶺救迪。敷率眾自頓臨川故郡，截斷江口，分兵攻余孝頃別城，樊猛等不救而沒；敷大敗之，屠其八城，迪追擊，盡擒之，送孝頃及孝欽於建康。孝頃子公颺、弟孝勱猶據舊柵。

十月，武帝復遣文育等討公颺、孝勱。公颺領五百人偽降，謀執文育，事覺，文育囚之，送建康。三年五月，王琳遣將曹慶帥兵二千人以救孝勱，慶分遣主帥常紅愛與文育相拒，自帥所領敗周迪軍。文育將熊曇朗殺文育于軍，舉兵反。六月，武帝令侯安都繼文育，攻孝勱及琳將等。安都生擒琳將周炅、周協。孝勱弟孝猷知炅、協敗，乃率部下四千家降於安都。天嘉元年二月，侯瑱敗琳於梁山，琳奔於齊。

三年十二月，陳文帝患留異擁據東陽，以兵襲之。四年春，異軍敗，奔於陳寶應。先前孝頃兵敗擒送建康，乃降為益州刺史。四年十二月，文帝遣孝頃督會稽、東陽、臨海、永嘉諸軍自東道，討寶應。五年十一月，寶應據建安之湖際，水陸為柵以拒。陳都督章昭達引水壞其水柵，孝頃自臨海道襲，適至，因並力乘之，遂定閩中，執寶應、留異。

光大元年二月辛亥，孝頃時為南豫州刺史，以謀反罪誅。二年十一月，陳宣帝以太后令廢帝為臨海王，令曰：「又以余孝頃密邇京師，便相徵召，殃慝之咎，兇徒自擒，宗社之靈，祅氛是滅。」孝頃實死於庭爭也。

## 註




## 據
* 李百藥：《北齊書·列傳二十四·王琳傳》
* 姚思廉：《陳書·本紀一·高祖上》
* 姚思廉：《陳書·本紀二·高祖下》
* 姚思廉：《陳書·本紀四·廢帝》
* 姚思廉：《陳書·列傳六·沈恪傳》
* 姚思廉：《陳書·列傳八·周文育子寶安傳》
* 姚思廉：《陳書·列傳八·侯安都傳》
* 姚思廉：《陳書·列傳二十九·熊曇朗傳》
* 姚思廉：《陳書·列傳二十九·周迪傳》
* 司馬光：《資治通鑑·卷一百六十七·陳紀一》
* 司馬光：《資治通鑑·卷一百六十七·陳紀一》
* 顧祖禹：《讀史方輿紀要·卷八十四》
沈化龍

**沈化龍**，字**雨生**，山東寧陽人。父錫齡，精騎射。兄夢爵，好學能文，早補邑庠廩生。化龍為次子，賦性穎悟，孝友肫摯，喜讀書，有大志。父欲以化龍世其家，遂肄武，悉傳父法，挽强命中，兼善技擊，咸豐九年，由武監登魁選，同治四年成進士，殿試授藍翎侍衞，守乾清門，復於京師團防局効力，議敘五品銜。十二年，選授湖北撫標左營守備，抵任後，剔除積弊，整飭戎伍，訓練士卒，德威兼施，以廉能稱職。歷充乙亥、丙子、己卯三科鄉試巡捕，晝夜不懈。試竣，加一級，紀錄一次。旋以軍政卓異即補都司。名績並隆，宵匪聞之潛匿，遠近賴以安謐，大憲深倚重之，益為謙謹恂恂雅飭。性尤樂施，時有中軍某當推薦，因虧公數百金，滯留省會，乃爲之完納，得抵陞任。他如東省需次湖北人員，或乏資斧及負累難歸，每竭力周濟，無難色。其戚族被沾濡者，亦不下數十家。歷任九年，囊橐蕭然，意泊如也。以勤勞致疾卒於官，年未五旬，士論以為未竟其才，多悼惜之。

## 參
*高升榮、黃恩彤、陳文顯：光緒十三年《寧陽縣誌》。
劉英傑

**劉英傑**，字**輔廷**，直隸束鹿百尺口村人。清咸豐十一年，文宗崩。十月，補行庚申恩科武會試。英傑登一甲第二名，歷閩浙副將。清廉多惠政，尤耐勤勞。光緒三年，福州水患，溺民無數，督憲飭覓船急救。時水深丈餘，官吏無敢應者。英傑獨慨然請行，帶水兵躍入水，逐浪行五六里許，得船數隻，率之拯救，凡五六日，水漸殺，全活民人以千數。督憲敘績請獎，蒙賜御書福字匾額，民之頌德獻牌傘者甚眾。然卒以水毒致疾，終於任所。官紳兵民跪送登舟，望北灑淚，不忍去。歷任凡十四年，家無餘資。

## 註

## 參
*清李中桂：光緒三十一年《光緒束鹿縣志》。
蘇州市

**蘇州市**者，古吳都也。或稱**姑蘇**、**吳中**。瀕震澤，臨運河，有漁農商賈之利，古來以富貴聞，城中園林棋布，又以絲貨美人聞。置市以降，兼興實業，及今亦甲天下。夫中華諸縣市百強，吳中五區四市皆列前茅。
## 沿革
故吳都姑胥城也，姑胥亦作姑蘇。楚滅越，始置吳縣。漢世以降為吳郡治。陳以吳郡置吳州，隋平陳，開皇九年，諸郡改州，以吳郡改蘇州，蓋因已有吳州，故別取姑蘇山為州名也。尋廢郡。唐開元間，為江南東道道治。宋升平江府，元改路，元末張士誠興兵據此，明改蘇州府屬南直隸。清爲江蘇承宣佈政使司治所，及太平軍亂，戶口減半有餘。光緒二十一年，甲午戰敗，以城南置日租界。民國初廢府，存吳縣。十七年以吳縣城置蘇州市，尋廢。西元一九四九年，復市，仍領吳縣城，隸蘇南署。一九五三年屬江蘇省。一九五八年歸蘇州專區，一九八三年廢專區，領縣歸市。其後領縣日興，多改置市。一九九三年以之爲大市，乃授立法權，翌年割東郊為工業園。二〇〇一年，廢吳縣市為吳中區、相城區入市，二〇一二年，國務院批省滄浪、平江、金閶三區，置姑蘇區，乃成今貌。
## 政區

市轄五區四市。姑蘇區東為工業園區，為市私設。市內置地鐵綫二，火車站四，曰蘇州站、蘇州新區站、蘇州園區站、蘇州北站。不置機場，民航皆於上海、無錫起落。

五區：姑蘇、虎丘、吳中、相城、吳江。

四市：崑山、常熟、太倉、張家港。
## 它典
*蘇州市人民政府
## 引據
分類:江蘇省區劃
崔造

**崔造**，字玄宰，唐博陵安平人。系出博陵崔氏第二房。唐德宗朝宰相 ，布衣時，江左士人號為白衣夔。時有四人，一是盧東美，其餘亡姓字。崔左遷在洪州，州帥曹王將闢為頧。時德宗在興元，以曹王有功且親，奏無不允。時有趙山人言事多中。崔問之曰：「地主奏某為副使，且得過無？」對曰：「不過。」崔詰曰：「以時以事，必合得時。」山人曰：「卻得一刺史，不久敕到，更遠於此。」崔不信，再問：「必定耳，州名某亦知之，不可先言。」且曰：「今月某日敕到，必先吊而後賀。」崔心懼久之，蓋言其日，既崔之忌日也。即便呼趙生謂曰：「山人言中，奉百千；不中則輕撻五下，可乎？」山人哂曰：「且某不合得崔員外百千，只合得崔員外起一間竹屋。」其語益奇。崔乃問之：「且我有宰相分否？」曰：「有。」即遠近，曰：「只隔一雨政官，不致三矣。」又某日私忌，同僚諸公皆知其說。其日夕矣，悉至江亭，將慰崔忌。眾皆北望人信。至酉時，見一人從北岸入舟，袒而招舟甚急。使人遙問之，乃曰：「州之腳力。」將及岸，問曰：「有何除政？且有崔員外奏副使過否？」曰：「不過。」卻得虔州刺史敕牒在茲。諸公驚笑。其暮果先慰而後賀焉。崔明日說於曹王，曹王與趙山人鏹百千，不受。崔與起竹屋一間，欣然徙居之。又謂崔曰：「到虔州後，須經大段驚懼，即必得入京也。」既而崔舅源休與朱泚為宰相，憂悶，堂帖追入，甚憂惕。時故人竇參作相，拜兵部郎中，俄遷給事中平章事，與齊映相公同制。
九相世系

唐時，南梁蕭氏蕭巋枝葉，九人入相，今具其名：蕭瑀、蕭嵩、蕭華、蕭復、蕭俛、蕭寘、蕭倣、蕭遘、蕭頃。蕭懿之後蕭鄴亦於宣宗同懿宗初拜相。
蕭氏之不衰，可謂有盛德。
黎大剛

**黎大剛**，字恭健，廣東新會縣都會鄉人。器宇魁偉，乾隆三十九年武舉，四十六年一甲第三名進士，授二等侍衞。乾隆五十五年，外放廣西右江鎮標右營遊擊。五十八年護理鎮安協副將。歷升鎮安協副將。安與滇黔接壤，苗民不靖，大剛至，飭軍政、宣德威，羣苗向風，民賴以安。提督彭承堯稱其弭盜化頑，無愧邊陲大將。

嘉慶六年升署廣西左江鎮總兵。調山東總兵。十五年，轉廣西梧州總兵，署廣西提督。性剛介，多與上官忤，然撫愛兵民，誠篤切至。性澹泊，綻衣糲食，人謂之曰：奚自苦若此！剛歎曰：吾固窶人子也。今稍自樹立，烏敢忘貧賤哉！廉俸所入，以均弟姪，己無私焉。年六十六告歸。所居士垣庳宇，人不知其故將軍也。

## 註
廣東省

**廣東省**，在中華南境，嶺南左璧也。亦作**粵**，古越地也。北以五嶺當中原霜雪；中有鬱、溱、循三水，會於番禺，沃土千里；南以南海通西洋諸洲。故自唐宋以降，農商兩利，人口滋長。清季以粵方近於西洋，先行西化。洋務、維新、革命之念，皆由此起。工商繁盛，一時無兩。近世變法，亦以廣東最急。四方之民多會此。或從商、或傭工。故粵省人口今至繁，達萬萬數。

## 沿革

古南越地也。舊越亦作粵，故時以**粵**稱。唐置嶺南道，宋初因之，復改廣南路。至道三年分東西路，始得廣東。元因廣南東路置廣東道，明初升承宣布政使司，通以省稱，始置。

初以布政使統事。成化間，兩廣總督始成定制，嘉靖時移駐肇慶府。自後政事宗廣州，兵事宗肇慶。正德末，葡萄牙人始西來，據屯門島為商站，嘉靖初驅之。復與粵商私定上川島相貿易。三十六年，以其逐海盜有功，許葡萄牙人借居香山浪白滘，築關閘門以為限。浪白滘者，今澳門也。明季，桂王據粵抗清，卒西入雲南。

清初，以粵地鄙遠，封尚可喜平南王，以鎮廣東。三藩之亂，平南王廢，復因平臺令遷界禁海，粵省近海之民大困。雍正間糖業日興，稻田多改植蔗，民不足食，乃詔許暹羅商來粵販米。乾隆時以廣州獨口與泰西通商，粵省商務大盛，總督亦移駐廣州府。嘉、道間，英國私販鴉片，自粵入華。林則徐奉詔來禁，英人反以刀兵向。清敗，割新安香港島予英人為殖民地，開清代衰世。太平天國起於廣西，肆暴廣東，民多避入香港。清季，諸賢得西學於粵，魏源始言洋務、康有為倡行維新、孫文呼號革命，卒啟千年巨變。以宣統三年九月十九，廣東獨立，以應民國。

民國初，袁世凱及武人干政，頗失革命原旨。華南諸省復獨立以抗，孫文召元年國會議會至粵，藉粵、桂省軍，別組軍政府，舉文為大元帥。惟粵、桂武人擁兵爭權，文數去粵。十一年文外連蘇聯，十三年建黃埔軍校，翌年以軍校新兵滅粵軍。復以軍政府為國民政府，十五年誓師北伐。十六年取南京，國府北遷離粵。廿一年割海南島為特區，以備新省。時陳濟棠治粵，以實業、西學為主，粵省繁榮，頗得人心，民常念之。

廿六年，日本寇華，翌年始侵粵，廣州以下皆陷。初，省民多走港、澳。三十一年，香港亦陷，日軍強令南逃者歸省，死於途者無算。三十四年以日本降，全省復。

內戰間，粵以居南境而獲免。俟共軍臨省，國軍幾無可戰之兵。時舊鈔已廢，省民悉用港圓，乃令專用人民幣，使港圓無可用處，越年乃成。陶鑄治粵，省以上令大飢，民復多逃港者。解放軍以逃港者為叛民，輒擊殺之。鑄聞言，曰：「此義民也。彼英國據香港行惡政，我民聞之，乃潛入港境，盡其倉廩。義舉在前，豈可輒殺？」卒獲罪。

## 政區

治廣州市，領廿一市。廣州、深圳列副省級，以其商肆繁盛故也。一九八零年於深圳、珠海、汕頭置經濟特區，以佐變法。

廿一市以廣州為首府。其東九市：深圳、東莞、惠州、河源、汕頭、汕尾、潮州、揭陽、梅州；其北二市：韶關、清遠；其西九市：佛山、中山、珠海、江門、肇慶、雲浮、陽江、茂名、湛江。

## 它典
* 廣東省人民政府

分類:中華人民共和國諸省
一八六六年

## 大事
* 廣州城垣及附城各水路炮臺，多有坍塌，清政府向各界籌捐修理。
* 十三行洋商伍崇曜為清政府向美國楨昌洋行借款，由粵海關擔保。
* 普奧戰爭爆發，普魯士取勝。

## 生
* 十月初六，中華民國國父孫文，生於廣東香山縣翠亨村。

## 卒
浙江省

**浙江**者，南中國重鎮，古**越**地也，簡稱**浙**。省內錢塘，會稽、海寧、嘉興、余姚、湖州古有天下名，天下文望，宗師所出。甌唱改革融資之先，稠為商賈雲集之地。浙，水也，以水曲故，曰浙。人皆言吳語。省樹為樟，省花為藍。浙北俗同蘇南，吳人也，浙南多越俗，古甌越也。
## 沿革
古越地也，對江蘇曰吳越，秦置會稽郡，治山陰，魏晉為東揚州，唐歸江南東道，兩浙道。唐末藩鎮之亂，錢鏐立國於杭，相傳幾世，戰火不興而仁義備至，忠懿王錢弘俶不戰而降宋，遂列百家第二姓。浙亦免五代之亂世，有後世隆盛之基。宋，屬兩浙路，高宗皇帝播遷於浙，行在臨安，以為汴州，兩百餘年，國富民安。自元以降，形制至今略無更變，唯府道置廢而已。明置十一府，曰上八府，下三府。清襲之。治杭州。民國元年，廢嚴州府，以府治建德隸杭州。一九四九年七月，共和國置浙江省人民政府，改革開放以降，浙南大興，商賈鼎盛。

## 政區
地級市十一。中以杭，甬為副省級；其下下乃分縣級行政區者九十。市轄區者三十有二、縣級市者二十有二、縣三十有五、自治縣一。其下復分鄉級行政區千三百四十有六，六百四十五鎮，二百九十鄉，並街道辦事處四百餘。
### 副省級
*杭州市
*寧波市
### 地級市
*嘉興市
*湖州市
*紹興市
*舟山市
*台州市
*金華市
*衢州市
*麗水市
*溫州市
## 它典
*浙江省人民政府
## 引據


分類:中華人民共和國諸省
烷烴

**烷烴**者，又名**石蠟烴**，或譯**完質**，洋名Alkane，官品之屬也，無官能團，故性惰。碳樞素四價，有四鍵，鍵如榫，原氧、原氫者，如卯，接而成單鍵。碳碳相接，為二碳之樞，餘者俱集以原氫，是質態之衡也，化合價和價以融足，是為烷烴，夙謂已飽碳氫質。通式：\rm C_nH_{2n+2}(n\ge1)。
## 表性
有官常究之物，是以其構易而狀多有獨者。
*熔沸：烷烴性躁，溫熔熱沸，液沸高低從原碳數也。
*狀：每官品之原碳數四以下者常蒸，五至十七者多為液、其餘多為固堅狀。
## 化性
*性穩，拒酸、高錳酸鉀之徒，強酸強鹼之輩，亦奈之不何。
*燃之，化炭養與水。
*術：\rm C_nH_{2n+2}+\frac{3n+1}{2}O_2 \ \xrightarrow  \ nCO_2+(n+1)H_2O
蕭倣

**蕭倣**,字**思道**，唐懿宗朝宰相也。故梁明帝子南海王珣之裔，曾祖嵩，祖華，族兄俛皆拜相。出身蘭陵蕭氏齊梁房，世為望族。大和中，擢進士第。除累給事中。咸通中，遷左散騎常侍，至宣宗中興，倣性喜直言，嘗以李璲為嶺南節度使，遣優工趨出追之，未及璲所而還。後以封敕脫誤，法當罰，侍講學士孔德裕曰：「給事中駁奏，為朝廷論得失，與有事奏事不類，不應罰。詔可。」，懿宗朝，遊幸無度，佈施贈與過其所當，怠懈朝政，倣上疏極言，帝嘉之。

咸通四年，出為義成軍節度使，時黃河水泛，屢壞堤壩，倣乃令改其河道，兩月而成，并進工圖於上，上嘉之。尋任兵部尚書。咸通末，入相，封蘭陵郡開國候。少頃，寇盜起於嶺南，在朝同列多忌倣性耿直，遂出倣為嶺南節度使，在任清廉，珍寶奇物不入公門，時其家人患疾，醫乃取公庫所存烏梅醫之，倣不從，乃欲歸京，途買藥於市，遇盜賊，不至京師而卒。倣工於詩賦，存《享太廟樂章》一篇。
## 子孫
倣子：
*廪，字富侯，給事中
*颀，亦登进士第，后官位显达。

廪子：
*須，字子登
*益，商州團練推官
*熲，字子光，度支巡官

## 據
*《舊唐書卷一百七十二》
*《新唐書·宰相世系表》、《舊唐書·蕭俛傳》
馮元

**馮元**，雲南南平彝人。乾隆六十年一甲三名武進士，授二等侍衛，在乾清門行走。嘉慶元年四月，請假回籍。二年正月，因貴州南籠狆苗叛，呈請自備資斧，赴軍營効力。五月，隨雲貴總督勒保攻克水烟坪隘卡。八月，進勦洞洒，勒保督命策應，將敵營全行洗蕩。經勒保以「打仗奮勉」奏請留黔陞用，得旨：「二等侍衛馮元准其留於貴州以參遊補用。」三年三月，雲貴總督鄂輝派領黔省官兵赴川，勦捕白蓮教眾。五月，補授貴州台拱營參將。戎馬數載，功勳尤著。十年五月，陞上江協副將。閏六月，擢古州鎮總兵，八月卒。

## 註
一七九五年

## 大事
* 俄、普、奧三度分波蘭。
* 英人抵南非
* 一月十六日——法佔荷烏德勒支
* 一月廿日——法軍入阿姆斯特丹
* 四月初一——法芽月政變。
* 五月廿日——法牧月政變。

## 生

## 卒
* 六月初八——路易十七。（一七八五年生）
雪豹

**雪豹**者，走獸也，屬貓科，常居於天山之上。性孤僻，爪牙鋒利，故又名曰「雪山之王」。獵者多謀其皮骨以利己，生境亦多為人類所擾，蓋其數驟減之故也。喬治·夏勒，美國學者也。夏勒氏嘗悲歎曰：「僅見雪豹之革，而不見其踪。」

## 形
雪豹通體灰白，皮厚毛密，尾甚長，斑紋居其上。

## 性
雪豹性孤僻，常獨行，故難以覺其行踪。多夜行，晝伏夜出，機敏善躍。然於日中，則常眠於石塊之上，以沐浴日暉。

雪豹食岩羊等野物，然於無食可覓之時亦偷食圈養之牲畜。是時，其必隱於亂石之中，毛色相溶，故難覺察。待獸近之，則一躍而上，斃之於瞬息。

雪豹情發於春，恰為杜鵑之花期，故曰『杜鵑花開豹鬧春』。

## 數
人類濫捕濫伐，雪豹因之驟減，現僅存數千餘。然尚有有志之士護之。

分類:豹屬
功率

**功率**者，賦之以義，功疾緩之所述也。分有電功率、力域功率，術曰：

:P = \frac{\mathrm{d}W}{\mathrm{d}t}

即功比時為之率也。（功率(P) ，功(W)  ，時 (t) ）

電功率術：

:P = UI

即電壓電流乘以為率。（功率(P) ，電壓 (U)，電流 (I) ）
功

**功**者，本義功勳也，引以述物理之效，鑒乎英語亦然，work意即工也。物理命之以示功量。力、移同道，行之有距，其乘積計以功，物理式 W=Fs 或 W=\int\vec{F}\cdot\mathrm{d}\vec{s} ，倘二者有歧而又計有功，則加角度以算爾，物理式 W=Fs\cos\theta 。
名之者誰？法蘭西計學家賈斯帕-古斯塔夫·科里奧利是也。
由動能術有，自 *<math>E_k0</math>* 增至 *<math>E_k</math>*，則功：

:W = \Delta E_k = E_{k} - E_{k0} = \tfrac12 m (v^2 - v_0^2) \,\!

*<math>m</math>*申質量，*<math>v</math>*表速度。

功者之本義，力、移之內積也：

: W = \vec{F}\cdot \vec{s} = |\vec{F}||\vec{s}|\cos\theta

力、移正交則功為零（餘弦值為 0 之故也）：

:W = 0
金屬

**金屬**，亦名**金**、**金類**，乃一具光澤，能延展，可導電之物，其導熱亦優於非金屬。

文言中，金通金屬。故，金、銀、鐵、銅等亦為金屬矣。

## 金屬之性
金屬之性與非金屬之性有異，其異皆列於下:
一、金屬多堅於非金屬。

二、金屬多有光澤，而非金屬者無。

三、金屬能曲能延，非金屬則不然。

四、金屬所熔及所沸之温皆高於非金屬者。

五、金屬皆能導電，非金屬多不能導電。

六、等量之金屬常重於等量之非金屬。
柳璨

**柳璨**字**昭之**，河東解人也。身出河東柳氏。隋上大将军柳敏之族裔。祖公器，不顯。父仲遵，不顯。從祖公權，以書知名。璨性謇，少隱山林間，起居煢然。宗人恥之。光化中登進士第。見重於中書舍人顏蕘，入爲史館直學士。起家史論，遷左拾遺，時人高之曰「柳篋子」。居有間，以詩文悅昭宗，召爲翰林學士。尋以中書侍郎預政，判戶部，封河東縣男。璨溘居臺閣，公卿小之。憾甚。會天子遷洛，陰結朱全忠以爲備。天祐二年十二月乙酉朔，累遷戶部尚書、守司空，進階光祿大夫、鹽鐵轉運使，同平章事，入相。是歲，妖星見，全忠惡之。璨疏其素怨三十餘人，咸加誅戮。既而全忠欲加九錫，璨自勸唐帝禪讓，進司空。為王殷所構，貶登州刺史，再貶為民，流崖州。復收璨及其兄弟，并就戮。璨臨終悔，號曰「負國賊柳璨，死其宜矣！」卒。
## 據
*《舊唐書·卷一百七十九》
*《新唐書宰相世系表十三上》
*《新唐書奸臣傳》
鐳

**鐳**，化學元素也，符號為Ra，原子序八十八。位列主族、屬族二、鹼土金屬。純鐳色銀白，惟處於大氣，亟合於氮，成氮化鐳，乃黑。極易衰變，富放射能。同位素中，最穩者鐳二二六，歷千六百年而半化為氡。衰變之時，生游離輻射，可着螢光物，成輻射光。

一八九八年，居禮伉儷自瀝青鈾礦得氯化鐳，始知其存。俄而發表於法國科學院。一九一一年，居禮夫人、德貝恩二人，戮力探究，終以電解氯化鐳，隔離而得鐳本體。

天然之中，多雜於鈾礦、間雜於釷礦。蘊藏甚寡，百噸瀝青鈾礦，僅鐳十數克。初，以鐳富放射能故，嘗用諸輻射生光。當世，知其放射能實為劇毒，獨慎用諸核醫學而已，蓋利可治癌、誤則致癌，過猶不及故也。

## 據
*《英文維基》鐳一文簡介段
三船敏郎

**三船敏郎**，日本人，電影優伶。大正九年四月一日，生於青島。平成九年十二月廿四日，病沒。父三船德造，妻吉峰幸子，子三船史郎，女三船美佳。

## 注


分類:大正列傳
分類:山東省列傳
分類:優伶
鄭旦

鄭旦，字修明，與西施同為苧蘿山下女，居浣紗溪東，亦美艷絕倫。

句踐自吳歸越，臥薪嘗膽，誓滅吳國。據文種伐吳九術之四，“遺之美好，以為勞其志”之意，于苧蘿山下得西施、鄭旦二人。于土城山建美女宮，教習歌舞禮儀，飾以羅，教以容步，習于土城，臨于都巷。三年學成，使范蠡獻于吳王。吳王大悅，謂：“越貢二女，乃句踐之盡忠於吳之證也。”于虞山北麓築姑蘇臺，靈岩山上作館娃宮，置二女于椒花之房，沉溺酒色，荒于國政。相傳鄭旦後以色衰失寵，鬱鬱寡歡而死。
朊

**朊**者，百昌之源，自洋文**protein**也，通譯「蛋白質」，亦兼音義曰「胞蛋質」，屬有機高分子。氨基酸職之，能相締合，曰脫水縮合，其結曰「肽」，肽如索鏈，盤曲蜿蜒，肽夥而缠，朊由是生，天地渾成，衍生萬品。大抵分四類，序次各殊，能遺傳以續嗣。
## 構造
朊者，今格致家皆以是有四級之構象也。一為氨基酸之脫水縮合以成肽，以肽鍵屬之。二為肽鏈之盤折，有α-螺旋，β-折疊，β-轉角諸類，不一而足，皆以氫鍵連接之；又有超二級結構。三為肽鏈以范德華力、疏水鍵諸作用而力鏈接。四為空間之構象。
## 釋名
朊之為字，史本無載。清末西學東漸，學人譯protein，本希臘語，初始義，乃採元字表意，而取肉字別類。

分類:官理
鈾

**鈾**，化學元素也，符號為U，原子序九十二。色銀白，屬錒系元素、稀土金屬。鈾原子具價電子凡六。蓋元素凡先天地之形成而有者，謂原始核素，其中以鈾為最重。而密度亦高於鉛凡七成，僅略遜於金、鎢二者。鈾微存於天地，蓋雜於土、石、水間。而商業所用，多出於瀝青鈾礦。

諸同位素悉微不穩，惟最少亦十六萬年方折半；自然之中，以鈾二三八為主，而千有其七為鈾二三五，其餘悉幾稀。蓋鈾二三八歷四十五億年而折半，鈾二三五歷七億又四百萬年而折半，溯之甚遠，可以定地球之歲。

當世，以其核性理獨特故，多用諸核反應。自然之中，獨鈾二三五可核裂變，能量大作，遂用諸核電廠、核武器。惟其量寡，不勝所需。而鈾二三八，雖難以裂變，以其富於自然故，世人察以中子速擊其原子核，或可化為鈽二三九，即可裂變。又，鈾二三三，自釷而成，亦可裂變，同重於核科技。蓋此三者，以鈾二三五為上，鈾二三三次之，鈾二三八又其次也。

及鈾二三五裂變殆盡，所餘稱貧鈾，其內幾盡為鈾二三八，可用諸動能穿甲彈、裝甲金屬板。鈾亦作色素，雜於玻璃，以染黃綠，及紫外線下，生綠熒光。攝影初年，亦有以鈾著色、置陰影之舉。

一七八九年，克拉普羅特自瀝青鈾礦初得鈾，時仍雜他物，後佩利戈隔離之。及一八九六年，貝克勒爾始知其放射性理。一九三四年始，奧托哈恩、麥特娜、恩里科費米等人，戮力探究，終以鈾成核武器。二戰，美軍以原子彈轟擊日本，首枚投諸廣島，稱「小子」，即鈾所製也。冷戰，美蘇對峙，爭以鈾、鈽製核武器，蓋鈽亦自鈾而得。及蘇聯亡，世人益病核武器，慮其安全，恐其散布，故有裁減之聲。

## 據
*引據悉從《英文維基》鈾一文簡介段
薙髮易服

**薙髮易服**者，又曰**剃髮易服**，清初六弊政其一也，蓋除漢服，行滿俗，不從者死，今中華各地多有「正月不剃頭，剃頭死舅」之說，此蓋「剃頭思舊」之訛，夫舊者，謂大明也。

《孝經》曰：身體髮膚，受之父母，不敢毀傷，孝之始也。時人有云「及有剃頭之舉，民皆憤怒，或見我人泣而言曰，我以何罪獨為此剃頭乎？」清世祖順治元年，清軍破山海關，令城內軍民薙髮。順治二年六月十五日，多鐸令各處文武軍民，盡令剃髮，儻有不從，以軍法從事。順治五年，諭禮部曰「向來剃髮之制，姑聽自便者，欲俟天下大定也。此事朕籌之至熟。若不歸一，不幾為異國之人乎？自今布告以後，京城內外，直隸各省，限旬日內，盡行剃完。若巧避惜髮，藉詞爭辯，決不寬貸！該地方官若有為此事瀆上奏章，欲將朕已定地方，仍存明制，不遵本朝制度者，殺無赦。」時各地黎庶皆反，猶以江南嘉定、吳江爲烈，不從者多被屠戮，若嘉定三屠者，甚酷烈。明社既屋，遺民多遁入空門以避之。及辛亥之役，清帝遜位，民國肇建，始引泰西之服。項城既歿，國府乃定馬褂、旗袍為國服。逮鼎革之後，以滿人衣冠為四舊，遂盡廢絕。
## 考證
德意志第三帝國

一九三三年至一九四三年之**德意志國**、四四至四五年之**大德意志國**者，舊歐羅巴洲之一國也。國之大政維希特拉並納粹黨獨掌之，其嘗自號第三帝國、千年帝國，遂人又常號曰**納粹德國**、**第三帝國**。

及德意志第三帝國啟第二次世界大戰，其東佔西進、北攻南越。一時似無能敵之者。後以日本擊美於太平洋，用同戰之。幾年兵槍火勢之所及，無所不毀。及後敗北。卒之希特勒含毒飲彈，自戕而死。盟國裂其土而立。乃有東、西德兩國。迨一九八九年，東德民心思變，翌年降西德，遂復德意志聯邦共和國耳。
碳

**碳**者，化學元素也，符號C，原子序六，為非金屬。時為石墨，能導電，色黑而啞；時為鑽石，晶瑩剔透，世所罕有。斯二者同素而異形也。論宇宙元素之多寡，居四，次於氫、氦、氧。地球之上，以炭養狀盈於空氣、以元素狀藏於地殼也。

蓋凡生命者，必有碳也。故化合物自生命而出者，皆必有碳；遂稱曰有機物，以為生機之有也。碳與氧合，成二氧化碳，乃光合作用之本也；與氫合，則成烴，即化石燃料之本也；兼合氫氧，則成醣類，乃維生之能源也。

其異形者石墨，混與黏土，可作筆芯，用以書寫；又一異形者鑽石，堅硬無比，可作切割硬物。又於煉金屬之際，作還原劑。

## 碳十四定年法
而碳之同位素者碳十四，具放射性，每五千七百三十年減半，可作定歲之用。人之形體，碳有百分之十八，而每克碳有碳十四原子五百億。人生時，其數恆不變，人死則碳十四之數始衰減矣。故今之考古學家得古人骸骨，度其碳十四之數，則知其死之時去今之年數。
昭和天皇

**昭和天皇**諱**裕仁**，宮號**迪宮**，御印**若松**，今稱**先帝陛下**，日本國大和朝廷百二十四世天皇，大正帝長子也，弟正仁王、雍仁，明治三十四年春四月二十九誕於東宮，母貞明皇后九條氏。大正五年十一月三日，冊爲太子。八年，冠。十年，以太子攝關國事。十三年，冊久邇宮邦彦王女良子爲太子妃，婚。初，山縣有朋言妃系出薩州島津氏，患色盲，不當立，輿論譁然，以爲薩長舊怨。卒聽帝意，婚約無更。大正十五年十二月二十五，大正帝崩，太子踐祚，時年二十。改元昭和。三年冬十一月，行大嘗祭。昭和二十年，敗於同盟國，詔偃武，罪己行憲。頒人間宣言，巡幸天下，以勵黎元。二十七年，以皇長子明仁爲太子。昭和四十六年，造歐羅巴洲諸邦。昭和五十年，初造美利堅國，會其總統。五十三年，靖國宮司松平永芳以東條英機等十四人配祀廟堂，帝切讓之，不之詣矣。六十二年，帝不豫，就宮內廳醫，六十四年正月，大漸，七日寅時二刻，崩，壽八十七。平成元年二月二十四，葬武藏野陵。平成二十六年，宮內廳修《昭和天皇實錄》成。日本諸帝，享國莫之久焉。今制，每歲正月七日祭帝。
## 征戰

昭和六年九月十八日，日本軍次奉天，下之，旋陷東三省。是為九一八事變。

十二年七月七日，日軍侵華，是為盧溝橋事變。

十六年九月六日，謀征美利堅國。是年冬十二月七日，不宣而侵之。襲珍珠港，空其艦、船，眾人死之。亡馬來亞、荷屬東印度、菲律賓、新幾內亞、所羅門群島諸邦，降越南、泰國，約為叔侄，是為太平洋戰爭。
## 言論

*朕深鑑世界之大勢及帝國之現狀，欲以非常之措置以收拾時局，茲告爾忠良臣民。——終戰詔書
*交戰已閱四歲，朕及陸海將兵之勇戰，百僚有司之勵精，一億庶眾之奉公，各盡其最善。——終戰詔書
*朕想致帝國臣民死戰陣，殉職域，斃於非命，五內爲裂。——終戰詔書
*朕及爾等國民之間之紐帶，終始依相互之信賴及敬愛而結，非單依神話及傳說而生也。——人間宣言
*我之決斷，止兩回耳。（此謂不祥事件、終戰）——昭和五十六年四月十七
## 世系

*祖父：明治天皇
*祖母：柳原愛子
*父：大正天皇
*母：貞明皇后九條氏
*后：香淳皇后
*兄：
**秩父宮雍仁親王
**高松宮宣仁親王
**三笠宮崇仁親王
*子：
**平成上皇明仁
**常陸宮正仁親王
*孫：
**今上天皇德仁
**秋篠宮文仁親王
*曾孫：悠仁親王（秋篠宮文仁親王所出）
*女：
**照宮成子內親王，盛厚王妃
**久宮祐子內親王，早夭
**孝宮和子內親王，適藤氏鷹司平通
**順宮厚子內親王，適池田隆政
**清宮貴子內親王，適島津久永
## 據
日本內務府宮內廳昭和天皇略歷
化學元素

**元素**，或譯**原質**、**原行**、**極微**，乃萬物之本。其體，非專指單一之分子、原子、離子，實以核內質子之數定其品類也。今察世間元素，凡百有十八種，其九十四種稟賦自然，常存天地；餘者性不常安，多具放射之性，瞥爾即逝。

## 序數
所謂原子序者，即原子核內質子之數也。蓋微塵之體，核居其中，而電子環之；核又分二，曰質子，曰中子。是故中子、電子之數雖有盈縮，苟質子數同，皆為同素。凡物相之變，徒易其電子，初不能改其元素也。

昔人列萬物之律，自左至右，自上而下，依秩次第，即其原子序。書其號時，常繫序數於左下，若1H、8O之屬；然徑書H、O者亦通，故省之無害。

## 化生
太虛所孕，凡百有十八種，中以氫最豐，徒以質子、電子各一合成；氦次之。當宇宙初啟、混沌肇分之際，先化生氫、氦。而後歷劫星辰，鎔鑄不息，化氫為氦，復化氦為碳、氧諸品，遞變乃至於鐵方止，格致家謂之聚變。蓋鐵之為質，最為安定，若欲更聚為重質，必奪天地之氣力。然鐵後之元素何由而生？必待星隕之變，曰客星爆發，其勢震天動地，決裂微核，始成重質，於是萬物之原乃備。

今之學者，雖能於格致之室中效星隕之法，聚合微核以造新素，然靡費億萬，所得不過豪芒，終難收興作之功也。

## 類品
元素之品，大較有二：一曰金，若鐵是也；二曰非金，若氧是也。其下又各有流裔。

若以微核之安危論，亦有兩途：一曰恆定，二曰不常。不常之素，又判自然、人造二端。

欲究其詳，可考元素週期表一文。

## 同位
原子之核，合質子、中子而成。週律表悉以質子之數為次，故質子鈞而中子異者，皆處一格，術界謂之同位。是知同素之原子，其核不必悉同也。其性不常，能發射芒氣者，則曰放射同位。如氫之下，有氕、氘、氚三者，皆氫之同位也。其質子數皆一，而氕無中子，氘一，氚二。氚核弗安，恆自化散，即氫之放射同位也。

## 兼查
* 元素週期表
* 元素列表
鳥神星

**鳥神星**，屬太陽系柯伊伯帶，為矮行星也。論其巨細，次於冥王、鬩神二星，列居第三；考其去日遠近，則居第四。有衛星一，其徑約本星什一。於海外諸天體中，其明曜僅次冥王；然以軌道傾角頗大，巡行常越於黃道之外，出沒隱微，故久蔽於世，向未為人所識。歲至西曆二〇〇五年，美國疇人米高·布朗等始獲測之，遂昭公於世。

## 據
啤酒

**啤酒**，酒之屬，又譯**啤兒**、**麥酒**、**皮鹵**、**苦酒**，雅號**液質𪌈䴻**。按博古家之言，新石世已有啤，以麰芽為材，和小麥、玉米、大米，為之糖，酵而釀之，加啤華以為苦，或調以鮮菓、香草，其制易簡。今也不然，有蘭比克之啤、有司陶特之啤、有拉格之啤、有愛爾之啤。中國之青島、燕京、雪花，皆馳名。自酒肆興，普及五洲，更有酒節。

## 沿革

啤之為飲也，發於遂古。西元前三千年，美索布達彌人得之，而無浮漚。降及閃米，以製法刻石，以享女神。希臘亦愛酒，學於埃及。至第四稘，迤及北歐，於是英人作黑啤。蓋皆稼穡深演，而食貨大備之符。其操術則因兵燹而西授，自希臘始，而條頓、凱特其囮媒也。時但恃家坊，每有蜜香，不知啤華。迨實業變遷，坊肆改營業，度量之術備，而啤業卒發皇，此十九稘事也，而殖產於今可觀。

## 製法

釀酒之業，居家或廠肆中為之。先備澱粉、麥汁，澱粉化糖，而後洗槽，離其汁。其味每洗每異，遂有連洗之法。次，納麥汁於銅釜，煮之沸，蒸其水以凝糖，配啤華，如其量。後冷卻，加酵母醱之，七日或旬月，視濃稀之率而止。久之，懸質垽而酒升，啤即成矣。其中則水、澱粉、酵母、酒花、清藥而已。

## 種目

啤之類，隨地為別，分之以製法，則主為窖藏、艾爾，副則麥酒、司陶特、蘭比克數者。

## 標準

酒色：
酒因麥芽之色，常淺，源皮爾森酒廠。色釅者，則深淺兼用，亦加焦糖著色。黑啤者，久烘麥芽，或以未芽烤麥為之。

醇率：
啤之常者，值界三及十四間，有至於二十或四十一者，非常也。歲至廿稘，醇率愈加，酒種亦各色矣。
中國醫藥大學

**中國醫藥大學**在臺中市北區，以仁、慎、勤、廉爲訓。臺灣之大學中，開設中醫最古。一九五八年始立，舊名中國醫藥學院，二〇〇三年乃易是名。今師生凡九千逾人，校長黃榮村。

## 學院
中國醫大有學院六：曰醫學院、曰中醫學院、曰藥學院、曰公共衛生學院、曰健康照護學院、曰生命科學院，碩士班十六、博士班五、學系二十。

## 它典
* 中國醫藥大學
* 中國醫藥大學附設醫院
* 中國醫藥大學立夫中醫藥展示館
日本同音通假

**同音通假**者，日本之正字法也。昭和二十一年，以漢字之繁、刊印之難，始出《當用漢字表》。故表外之字，皆當代以假名，或易為他詞。然以假名者，人甚怪之；以他詞者，則詞不達意。以是通假得為用。初書局、報社自為通假，不盡相同，時文字淆亂，其害甚矣。於是國語審議會為同音通假者。後以《常用漢字表》新入字之故，數有變易。然及今日，漢字皆彰於電氣矣，刊印之繁難亦不復，而通假之弊漸現。夫「綺談」及「奇談」者，本異也。而以「奇」通「綺」者，二語混同，難辨其意。雖然，不從之者亦甚。有「下剋上」「古稀」「玉石混淆」者，固當易為「下克上」「古希」「玉石混交」，然今之日文，多書如故，念其大勢所趨，莫能阻，遂許之。
## 例
下選自一九五六年國語審議會之公告。
* 叡智→英知
* 掩護→援護
* 恩誼→恩義
* 亢奮→興奮
* 昂奮→興奮
* 弘報→広報
* 曠野→広野
* 媾和→講和
* 涸渇→枯渇
等

以下通假蓋坊間自為，今用廣矣。
* 啞（唖）鈴→亜鈴
* 萎縮→委縮
* 一攫千金→一獲千金
* 湮滅→隠滅
* 臆断→憶断
* 臆病→憶病
* 確乎→確固
* 恰好→格好
等

## 據
* 《舊字舊假名入門》府川充男、小池和夫著
帝國主義

**帝國主義**者，孫中山、熊十力書作**霸道**、**霸國主義**、**勤遠略**者，政道之名也。列寧謂資本制推極必霸，儼然帝國，亦其垂死之朕。
共和

**共和**，英言Republic，又譯**公和**、**公治**、**民主**，政體之名也。國從公治，則謂之**共和國**、**民國**、**民主國**，其旨在天下為公。

法儒孟德斯鳩《法意》有之：「公治者，國中無上主權，主於全體或一部分之國民者也。」而公治復有二，一曰庶建，二曰賢政。孟氏云「庶建乃真民主，以通國全體之民，操其無上主權者也。賢政者，以一部分之國民，操其無上主權者也。」

國從共和，然名同而實異有之，如瑞士有元首七人，而美利堅則合眾為一。至於共產之國，號人民共和者，教從馬列而已。人民，謂與仇讎對待。

清末變法，梁任公倡虛君之共和，界其說曰：「第五種，虛戴君主之共和政體。英國是也，今謂立憲。英人恒自稱為大不列顛合眾王國，或自稱為共和王國。其名稱與美無異，淺人驟聞之，或且訝為不詞。不知英之有王，不過以為裝飾品，無絲毫實權，號為神聖，等於偶像。故論政體者，恒以英編入共和之一種。其後比利時本此意編為成文憲法，歐洲各小邦多效之。故今日歐洲各國，什九皆屬虛戴君主之共和政體也，今省名曰虛君共和制。」是言也，所以敵庶建，以干君憲，有悖革命，故時人以保皇譏之也。

## 參見
* 共和立憲
* 議會共和
* 光榮革命
* 總統
* 議會
* 理想國
* 公平
習語

**習語**，語之常用者也，化由是敷揚布澤，而言語之華，源乎史事民生。其式固恒，往往不可就字面以解。

## 上古口語
* **無恙**！**無恙乎**？  
* **安否**？**安**。    
* **吾過矣**、**某之過也**。
* **有罪**、**死罪**
* **敢謝……** 
* **負** 
* **諾**。**唯**。  
* **善**！**善哉**！  
* **拜賜**！
* **敢拜……**。  
* **萬歲**！  
* **敢賀**！  
* **敢辭**！**敢固辭**！  
* **敢不敬從**！  
* **吾行矣**！
* **別矣**！  
* **強飯**。**尚良食**。
* **自愛**。 
* **勉之**！
* **請……**、**敢固以請**。 
* **已**、**休矣**。

## 文言習語

文言者，本先秦雅言，飾以活字，美以詩文。雖有雕龍之功，古亦口語，為言不必過遠。今人衠誤其辭，以為文通則已，獨忘文言者亦口語，而古有習常，爰謔事出焉。少則誤小家之學，多則破國家之文。今華人之於白話，亦時舉文言之習語。日韓越民亦然。

文言習語，萬不可就白話反解之。例白話云「給李將軍面子」者，文言云「為李將軍地」。若妄書「畀李將軍顏」，則大謬大誤。至如白話云「許侍郎你好嗎」，唐時文言有「許侍郎好在否」，或云「好在許侍郎」，皆疑問句。

### 謙敬
夫古書信箋謙敬之法，在於抑己揚彼，以達謙敬之意。

### 詈俗

## 註


## 參


## 據

## 兼查
*英語習語
分類:習語
近視

**近視**者，累目久患之疾也，物近視漸清，處遠則形虛。遠視則反之。

若看遠物，則映光聚於視網膜略前，目昧也。

患者可着凹透鏡靉靆以正其視。

分類:疾病
苯

**苯**，烴也，俗稱安息油。氣芳香，其相常為液。性毒，考之醫理，屬致癌之物；亦致基因突變。其身為官能基，屬芳香烴一類。

又，芳烴之得名，蓋因此類物質多有芬芳之氣，故稱。

## 性

其性難溶於水，而易溶於有機之劑。有毒，可燃，亦堪為溶劑。其化學之效，常見者有三：曰取代，曰加成，曰氧化。

* 取代之效，循親電芳香取代之理，如硝化、磺化等是也。
* 加成之效，若加氫，則須以白金為佐，輔以高溫高壓，可成環己烷。
* 氧化之效，即燃燒也。

## 構

苯者，芳香環之至簡者。六碳結環，各繫一氫，成共振之構。此構之所以芳香也。
太陽系

**太陽系**，亦名**日局**，天體之聚群也。日居其正中，諸星依軌道環之而行。內之天體有四類，曰恆星、曰行星、曰矮行星、曰小天體。

恆星者獨日也，為系之中心、至大者也。日生吸力，則諸天體為其所吸引，故有太陽系。

行星有八，蓋分兩類：曰類地、曰類木。類地者，水、金、地、火四星也，類木者，木、土、天王、海王四星也。

矮行星有五，曰穀神、曰冥王、曰妊神、曰鳥神、曰鬩神。

至若小天體者，小行星、彗星、隕星之類也。

衛星為非繞日之天體，乃是繞行星、矮行星、小天體而行，故非小天體之類也。
## 註
加速度

**加速度**，略云**加速**，一名**加緊速率**，英文acceleration，故以**<math>\boldsymbol{a}</math>**代之，申速度增減之勢，矢量也。計以**米每平方秒**，作「**m/s<sup>2</sup>**」。有式書：

:\boldsymbol{a} = \lim_{\Delta t} = \frac{d\boldsymbol{v}}{d\mathit{t}} = \frac{d^2\boldsymbol{s}}{d\mathit{t}^2} 。

速之增減，力使之然也，加速所就，即在於力，假力之不施，則**加速度**隨以殫矣。

重力之加速有常，曰重力加速度，大地可九點八米每平方秒，記作 g ，是常值之一也。草算則粗以整數十計之，猶古人之用三以為圜率者也。

加速者，分有二類，一曰平加，一曰變加。平加者，速度以勻益也，加速值恆不變；變加者，加速之值變如波之擺檔，以微分計之。減速，則記加速為負，故增減之無殊，其法一也。物理公例有之：「按加速，求末速，則直以初速增以加速與末速之積即得。」公式 v = u + at。

## 萬國通記
* a——加速
* u——初速
* v——末速
* t——時間
* g——重力加速
* h——高度
* s——位移

單位皆用公制：若 m/s2 、 s 。

## 常例
*有物墜，則重力是功。知先由，然後推算其末速、能損（能量折損之變，即重力勢能減量）、用時、豎移之儔，有平拋、豎上拋、斜拋、豎下拋云云。
*物之置夷地也，其平也無阻，重力、支力相為和，物體固靜置其中，今施以恒力，引而行之，必伴加速而動，依牛頓定律之二，可得F = ma，即拉力為彼質重乘其加速也。
曹鄴

**曹鄴**，字鄴之，桂州陽朔人也。工於詩，尤善五言。比周於劉駕、聶夷中、于濆、邵謁、蘇拯，而鄴獨過之。

少勤奮，屢試不舉，寓長安十年，韋愨得其詩，薦於禮部侍郎裴休。大中四年進士，旋任齊州推事。咸通初，調京為太常博士，尋擢祠部郎中，為官敢直言，九年辭歸，寓桂林。今陽朔城北天鵝山下有曹鄴讀書岩。傳《曹祠部詩集》兩卷。
分子

**分子**，一譯**微塵**，原子之所合也，原子、分子、離子三者概謂曰：「端」，其極微不能目見，義大利化學家阿伏伽德羅名之。質性之微極，各施其能，各彰其性，可變乎化學反應也。

異質相合，為化合物，水、二氧化碳是也。同元合，則為單質，氫氣、氧氣、硫磺是也。又有獨立者，若氦、氖之屬。然鹽類之輩，非分子也，蓋其陰陽偏阿一極，為離子也。

分子之成，蓋原子有安狀，電子僅一層者，一層有二為安；有數層者，最外達八為安。原子初為中性，因其趨安，數原子化學反應，電子或得失，或共用。共用者，二原子皆不能得電子，遂共之以趨於安狀，故二者漸近，不復離焉，為共價鍵也。共價鍵，連原子為分子，有對電子而共之，有鍵數，以一對為「單鍵」，兩對曰「雙鍵」，三對曰「三鍵」。蓋常見者，止于三也。
硅

**硅**、又稱**矽**，化學元素也，符號為Si，原子序十四，屬半金屬，用諸半導體。

與碳同族，色黑而藍，性脆而穩，廣佈大地，地球之上，硅者十有二三，僅次於氧。
## 字考
英文源出拉丁文燧石。

民初，以其居於土石，倣「」而用「硅」字，讀若「戲」，蓋舊字新義也。然注音未遍，世所罕知，或讀若「」。遂又造「矽」字以正其音。

共和國，有司議「矽」與「硒」「錫」音同，難辨甚，主復本字「硅」，定音「圭」，遂與臺灣異名。

今臺灣從「矽」，音「戲」；中原從「硅」，音「圭」，或有習舊字「矽」者，讀為「夕」；香港則二字雜用，「矽」粵音「夕」；而日文謂之「硅素」，字亦作「珪」。

## 同位素
其同位素有十二，自硅廿五迄矽卅六，性穩者有三，曰硅廿八、硅廿九、硅三十，餘者皆具放射性。
則天文字

**則天文字**者，乃武周則天皇后所創之新字也，或稱**則天新字**、**武后新字**。今人視之，則異體字也。因六書而分之，皆象形或會意者也。
## 史
當是時，則天易唐為周，遂命改服、易幟、改元、易官，並立新字代舊字，以除舊立威也。究其因者，武后其信字者擁統民心之力也。或云，武后立新字，乃好大喜功也。又曰，其立新字，以愚民也。

其字非獨生造，亦有托古字而改者，如改「天」字為「」，即因篆而改，以彰其法古也；然多生造，以彰其行乃革命，以創新世也。

神龍元年二月甲寅，中宗復唐，其字漸廢，至今，無以用者。

於日本、唯德川光國用。

## 例
### 例字
*(曌)：音同**照**，意爲「日月當空」，武則天自名也。
*(瞾)：音亦同“**照**”，意爲「雙目當空」，常與「」字混，並作武則天名。
***圀**：音、義皆同**國**。
*(𡆠)：音義同日。囗象日之形，以乙示金烏。

### 與今字相較
**粗**字者，則天文字與現代漢字之較也。

## 據
廣州

*六朝廣州刺史部
*明清廣州府
*中華人民共和國廣東省廣州市
*大韓民國京畿道廣州市
西線無戰事

《西線無戰事》乃反戰之書也，德國埃里希·瑪利亞·雷馬克所著。書內述第一次世界大戰德卒保羅參軍，戰於西線，居於戰壕之中，蟲鼠橫行，其友或傷或亡，蓋言戰爭之殘暴。終保羅身死於一九一八年十月，戰報竟言「西線無戰事」也，蓋視士卒命若螻蟻，一人傷亡不足道也。

埃里希·瑪利亞·雷馬克嘗於一次大戰，負傷於西線。其書多言戰時士卒慘狀，以此告人勿戰。納粹德國當權之時，其書遭禁。
掌上戲驛

**PlayStation Portable**，簡曰**PSP**，機所以為遊戲也，觀乎洋文之名，其中文殆可謂之「**掌上戲驛**」也，索尼作之。僅方寸之大，薄且輕，便懷挾。有呈象以觀，俾知遊戲之變，身有八掣及軸柄，下設司歸、司明、司發、司響，外可接耳機、電目，交口稱譽。

PSP有別於「家用戲驛」

分類:戲器
穀神星

**穀神星**（序號：一，符號：），太陽系之矮行星也。其軌跡介乎火、木兩曜之間，屬小行星帶。考諸矮行星，其體積列第五，去日為最近，亦無衛星。若論小行星帶之諸曜，則以其為巨魁。西曆一八〇一年，義大利疇人皮亞齊始測獲之，公諸於世。

初，列國星曆家皆視之為行星。然火木之域，繼獲微星日眾，群議遂與同軌諸星統稱小行星，以識其眇。迨西曆二〇〇六年，萬國疇人會盟，始決議歸為矮行星。

西曆二〇一五年三月，美國星槎曙光號抵其境，環而測之。

## 據
脫氧核糖核酸

**脫氧核糖核酸**，畧稱**DNA**，同疇者RNA，即謂之核糖核酸也，相異之處，一在單雙縷之別，二則氧也，三以尿嘧啶代胸腺嘧啶也。夫核酸，位列四大生物大分子也；餘者，曰糖類，曰脂質，曰朊。

## 故
廿朞廿代，學界之人始知朊有由，是氨基酸列而成，所成朊品甚藩，乃導學士之思，問曰：「有質之可載身殊而傳於後世之因乎？」遂驚於一時，眾皆推究考實，實驗以解之，及翌代，乃知有靈物之能載之身殊，名曰脫氧核苷酸，其聚成眾，彌綸磷酸、鹼基、脫氧核糖之徒。
## 構
美國生物學家沃森、英物理學家克里克二人共究，據英羅莎琳·富蘭克林之圖，闢脫氧核酸列次之律，蓋雙旋結構也。共創一論，為學界許，綜之，則曰：「脫氧核酸，列以腺嘌呤、鳥嘌呤、胸腺嘧啶、胞嘧啶脱氧核苷酸數四，雙鏈盤曲而結，是為脫氧核酸，迪鹼基互補配對之則。」
常羲

**常羲**者，月御，女和月母，帝俊之妻也。有女子方浴月。山海經言：「帝俊妻常羲，生月十有二，此始浴之。」
邁克學搖滾

**邁克學搖滾**，又譯曰「**搖滾麥克**」，丹麥樂隊是也。世樂壇盛興組為樂隊，而搖滾麥克創於西元一九八八年，曲風為流行搖滾，嚮廣得歐洲凡庶之愛。越明世，又成作「我心於卿」而聞名於中國。

## 曲集
*Michael Learns to Rock debut 同名集 (一九九一)
*Colours 彩姿 (一九九三)
*Played On Pepper 胡椒戲 (一九九五)
*Nothing To Lose 一切烏有 (一九九七)
*Blue Night 幽夜 (二千紀誕)
*Take Me To Your Heart 我心於卿(二零零四)
*Eternity 永恆 (二零零八)
*Everlasting Love Song (二零一一)
*Scandinavia (二零一二)

分類:丹麥音樂
唐裝

**唐裝**者，又名**唐服**，大唐衣冠也，固漢服之屬。然近世廣稱「唐裝」。夫聞名於上海之會者，是滿清馬褂之變也，立領、對襟、盤扣，並融有西式裁技，非故所謂唐裝（漢服）也，與漢服迥乎不同，識者當察其謬。唐裝之詳，可參於漢服。漢之唐裝交領、右衽、系帶、無扣。昔滿人入關，強令漢人薙髮易服，所衣者長袍馬褂也。後世遂訛為唐裝之由。

## 由源
嚮，海外華人立詞「唐裝」，是以海外聞名于「唐人」故，遂名華人之服曰「唐裝」。台灣或有曰「漢衫」。後於亞太戮資組織而聞名於世。
印度洋

**印度洋**者，一稱**中溟**，大洋也。其域在亞細亞之南，南極洲之北，阿非利加之左而大洋洲之右也。其海有紅海、阿拉伯海、亞丁灣、波斯灣、阿曼灣、孟加拉灣、安達曼海、阿拉弗拉海、帝汶海、卡奔塔利亞灣、大澳大利亞灣、莫桑比克海峽。其島有馬達加斯加島、斯里蘭卡島、安達曼群島、尼科巴群島、明打威群島、留尼旺島、葛摩群島、阿姆斯特丹島、克羅澤群島、凱爾蓋朗群島、拉克沙群島、馬爾代夫群島、戈斯群島、聖誕島、科科斯群島。

斯洋溫熱，長夏無冬,然暑季多颱風暴雨。其域又多產石油，大食舊地阿拉伯諸國富以油者，巴林、沙特，即其類也。或曰，天下所取用石油，自於印度洋者蓋有十四，誠有以也。
奧匈帝國

**奧匈帝國**，故歐洲強國也。舊曰**奧斯馬加**、**奧地利亞**。久互市廣東，粵人以其旗識之，又曰**雙鷹國**。

## 興廢
元奧地利帝國也。初，自拿破崙敗後，諸故神聖羅馬帝國王公共組德意志邦聯，以奧國為首。越數十年，普魯士漸興，欲代奧國為盟主，乃於一八六六年興師伐奧，七週而破之，逐奧國於盟外。奧帝勢衰，而國中諸色人欲自立。乃與匈牙利貴族協定，以萊塔河以界，許匈人自立議廷，以治河東之地；匈人許以奉奧帝為王。一八六七年，約成，乃更號**奧地利匈牙利**，以示奧匈同等也。

普國復建德意志帝國，以與奧人同種故，復並俄羅斯通盟於奧匈，號曰三帝同盟。後俄國以攻鄂圖曼所得土，為奧國私取，卒退盟。三帝同盟既敗，德國復招義大利通盟，與奧匈並稱三國同盟。然義國陰圖奧國之西境蒂羅爾及達爾馬提亞等處。

一八七八年，奧匈佔波斯尼亞黑塞哥維那，此斯拉夫人居地也，同種塞爾維亞向圖之，惟無力焉。一九零八年，奧匈以波黑地為己有，建為直領地，斯拉夫人惡之。塞國欲借俄國兵以取之，不許，乃陰謀圖之。巴爾幹首戰，塞國聯三國攻鄂圖曼，欲得阿爾巴尼亞，奧匈懼塞益強，力主阿爾巴尼亞人自立。塞國益怨之。

一九一四年六月廿八，太子斐迪南大公伉儷巡波黑首府薩拉熱窩，塞人普林西普弒之。奧匈以塞國陰謀，陳十條，令塞國拿兇謝罪，並為奧匈禁其國人求波黑地，不從則攻之。奧匈立苛條，蓋德國許必助之。卒塞國拒之，奧匈攻塞、德國助之；俄國、法國繼起兵助塞。德國欲道比利時攻法，英國以將及己，亦發兵助俄、法，稱協約國。第一次世界大戰由是起。

初，塞國小，奧匈兵眾，竟不能勝。與保加利亞夾擊之，乃克塞國。而俄兵又至，俱不克。時協約國陰通義國，許以奧匈之西境，竟背盟攻奧匈。及美國入協約國，公告諸色人種當自立國，奧匈各族蠢動。一九一八年十月，保國敗，協約國二路攻奧匈，大破之。十四日，臨危變法，與各族共組聯邦。廿八日，捷克斯洛伐克獨立；卅一日，匈國亦獨立。十一月三日，奧國與協約國停戰，敗局乃定。

時國人以奧帝誤國，欲廢之。十一月十一日，奧帝卡爾誥曰：「朕將去其權，而不棄其位。」翌日，改共和制。一九一九年三月，亡走瑞士；四月，眾議廢其位。匈國初復，以共產黨人執政，民多不悅。匈將米克洛什逐共產黨人，復王制。奧帝卡爾求復王匈國，不得。卒匈牙利不立新王，以米克洛什攝政。

自妥協至捷克斯洛伐克獨立，歷二主，凡五十一年。

## 行政

奧匈行二元君主制，以一人領奧地利皇帝、匈牙利王。國分內、外萊塔尼亞。內萊塔尼亞都維也納，外萊塔尼亞都布達佩斯。各自有政府、議廷，以首相為首。

二相領議員各六十人集於維也納，並財、兵、外三事部長，成為帝廷。由國君主之。凡立憲、徵稅、民政者，兩地自治。外交、通商、兵事者，皆帝廷主之。名為內外聯席，實令皆由君出。然內外常不和，末年議歲用時尤甚。

## 地方

奧匈以萊塔河為界，分內外兩區，並一直領地為十八部。內區為故奧地利大公國諸君歷世所得之地，為十五部。外區為故匈牙利王國諸王所領之地，為二部，故匈王所領二王國也。一九零八年，以所佔鄂圖曼地為直領地，不屬內外區。是時欲割二部斯拉夫人居地並直領地為第三區。未行而戰端起，乃罷。

奧匈本無殖民地。一九零二年始於清天津闢租界。後以戰敗還華。

## 世系
*弗朗茨·約瑟夫
*卡爾

## 據
*《奧匈帝國》，何蓉著
元素週期表

**元素週期表**，載列諸元素，以質子多寡、電子構型，並化性所類而序之。如名所示，是表律有週期。以縱為族，而橫列週期。金類處左，非金置右，同族有似化性者。有六族特賦名之，若鹵素族十七、稀有氣體族十八。又有四矩，通軌域之佈也。

此表所列，可繫諸原行之近性，亦可測新素而考其性也。創表者，俄化學家門捷列夫也，一八六九年製成，時所察元素眾，旨表律之，又可估未得元素之性。嗣後，多有發現，模型易新，漸次更易，以至今貌。今為化效分析、化學諸範、並核物理所用。

今覓有原行序一（氫）至一百一十八（鿫），首七週期俱全。自然所得者，有頭九十八類，亦有幾稀之屬；餘者皆實驗室所製。將有第八週期元素始製，多有究察。又，有放射同位素，多合成於實驗室矣。
## 概
元素者，各賦以序，示質子之數。夫同種元素，其中子之數亦可異，曰同位素。碳者常存同位素有三，質子有六，而中子數異：六中子者盈（碳十二），七中子者百中有一（碳十三），而八中子者稀（碳十四）。週期表內，置於一格，不以區分。是表常列原子量，而同位素皆燥者，則以至久半化者，又以弧括示之。

周期表內之元素者，增序而列之。若有電子置乎新殼層者，表列新行，為次週期矣。至於縱列（族），電子構型所定。乎同族之元素，電子之數同侔。氧硒同族，皆有四電子於p軌也。同族者，化性亦類乎，而f區、d區者，各區元素亦類性也。故若知某素之性，則亦可估旁者也。

迨二〇一六年，列有實存元素一百一十八。新覓者四，有一百一十三、一百一十五、一百一十七、一百一十八，二〇一五年十二月，國際純粹與應用化學聯合會有証合成，二零一六年六月定其名（又定為官名於十一月），至於大陸，定漢名於丁酉年五月，曰鉨、曰鏌、曰、曰。

自存於世者有前九十四元素，所餘廿四元素，皆為所製。自存者有八十三性穩而自有，所剩十一類獨顯乎衰變之進程也。砹（號八十五）、甚重於鎄者（九十九爾後者）未能製眾，而鈁者（號八十七）僅錄乎光輻射於塵量下（僅有原子三十萬）。
## 列規
是表序原子之輕重，上者輕，下者重。亦述其性質，歸之於屬，左爲金屬之屬，右爲非金屬之屬，又序過渡金屬、鑭、錒凡其種種，錄於其間。

其間有列，由首及終因質子數也。週期橫列，族則縱列，族支職副。其中橫有週期七，縱有主族七，副族同之，另有第八族三，〇族數一，凡十八縱列。同族元素者，以最外層電子數同故也。是表自左至右，自上至下，既易橫行，元素性質週而復同，故名之曰「元素週期表」。
## 註

## 攷
毌丘

毌丘，姓也（毌乃貫之本字，音如慣，今多有誤為毋者，全然非也）。
### 族人
毌丘儉，字仲恭，仕於曹魏。
渤海

**渤海**者，海也。
## 地理

其域在華北之東，爲遼東半島、山東半島所抱，東有水道與黃海通。注之者，河水、遼河、海河。濱之者，遼寧、河北、天津、山東。渤海有三海灣，北曰遼東灣，西曰渤海灣，南曰萊州灣。
## 中華民國之見
中華民國以渤海但海灣耳，名為渤海海灣。
拒馬河

**拒馬河**，古名**淶水**，源出河北淶源。自西南向東北，蜿蜒而行，歷易縣、淶水，東行入北京，於張坊別爲南北二流，復合而注大清河。

## 河畔旅遊勝地
易縣紫荊關

淶水野三坡

房山十渡